Замонавий синглимга мактуб » Onlayn.uz | Super Portal TaS-IX\nwWw.Onlayn.Uz | Super universal Tas-ix Portal !!! » Hikoyalar » Замонавий синглимга мактуб\nЗамонавий синглимга мактуб\n«Сизни ҳар куни кўрардим. Ортингиздан ҳавас билан қараб қолардим. Нигоҳларингиз бирам чиройли эдики, ҳавас аталмиш булоқнинг кўнглимда кўз очишига сабабчи бўлган ҳам ўша гўзал нигоҳларингиз эди. Бу нигоҳларни мужгонларингиз янада бетакрор, янада латофатли қилиб кўрсатишга уринарди.\nАммо, ўша куни… юрагингизнинг туб-тубидан шундай сўзлар отилиб чиқдики, беихтиёр кўзларингизнинг алдамчи эканлигини англаб қолдим.\nВо ажабо! Тилни ёмон сўзлардан тийиш ҳам нафс аталмиш улкан аждаҳони енгиш билан баробар эканда. Наҳотки сизда ушбу аждаҳони енга олувчи куч топилмади.\nЙўқ, аслида сизда шундай куч мавжуд эди. Лекин, дилингиз ортига беркиниб олган ички кучни ўша онларда фаҳмлаб етмадингиз.\nДилингиз ва тилингизни бир тутмоқлик ҳам, беҳаё сўзлардан вужудингизни иҳота қилмоқлик ҳам ўз қўлингизда эди. Аммо…\nЯратган эгам инсон зотини гўзал ахлоқий фазилатлар билан сийлаган.\nШуни яхши биламизки, инсоният барча мавжудотлар ичида энг ёқимлиси ва энг чиройлисидир, шу билан бирга энг афзалидир. Инсонга насиб этган ушбу туғма хислатлар ва қобилиятлар икки дунё саодатига эришмоқнинг ягона йўлидир.\nКелинг, сиз билан ҳаё ҳақида сўзлашайлик. Ҳаё сўзи араб тилидан келиб чиққан бўлиб, ножўя хатти-ҳаракатлардан ўзни тийиш, сақлаш, деган маъноларни англатади.\nНожўя хатти-ҳаракатлар инсонни нафақат жисмонан шикастланишига олиб келади, балки катта руҳий шикастланишни ҳам келтириб чиқаради. Инсонни кўтариб турган, унга инсонийлик мақомини бериб, ҳайвонлардан фарқлантириб турган нарса бу унинг руҳиятидир. Ҳаё фақат кийиниш ва юриш-туришдаги сиполикда эмас, балки ҳар бир ҳаракатларимизда, шу билан бирга, кимларгадир қилаётган муомаламизда ҳам акс этади.\nҲаё аввало кўнгилда илдиз отади. Илдиз отгунига қадар руҳиятнинг ҳар битта нуқтасини нур билан тўлдиради.\nҲаё дарахтга ўхшайди. Бу дарахтнинг мевалари ғоятда серҳосил ва сархил бўлиб уларга вафо, садоқат, ишонч, дея ном бериш мумкин.\nСингилжоним, сиз замонавий инсонсиз. Интернет доимо сиз билан. Уяли алоқа воситаси орқали доимо алоқадасиз. Замонавий кийинасиз. Модадан орқада қолмоқликни ўзингиз учун фожиа деб биласиз. Муҳими, сиз ўзингизни севасиз. Сизни қадрлашларини, сизни яхши кўришларини хоҳлайсиз. Назардан четда қолишдан, ёлғизликдан қўрқасиз. Буларнинг ёмон жойи йўқ. Тўғри, замон билан ҳамнафас бўлиб яшаш, инсонни ўстиради, дунёқарашини бойитади. Лекин, сиз ушбу виртуал оламдан ўз ўрнида фойдаланяпсизми? Менимча йўқ. Сиз бирозгина меъёрдан четлашяпсиз. Сиз виртуал оламга борлиғингиз билан шунчалик шўнғиб кетгансизки, натижада, ўзлигингизни, момоларимиздан қолган ҳаёни унутиб қўйгансиз.\nАзизим, сизни нотабиий, ғайриоддий олам ўз қаърига олиб кириб кетганки, сиз бу оламдан чиқиб кета олсангизгина яна ўзлигингизга қайтасиз.\nБорлигингни ҳаё дарахтининг мевалари ила суғориш вужудга ажиб бир куч-қудрат бахш этади. Қувватга тўла вужуд эса инсонни ҳаракатга ундайди. Инсонда яна ва яна олдинга интилиш ҳисси пайдо бўлади. Ҳаё дарахтининг меваларини тановул қилган вужудда жасорат устун бўлади. Сизга озгина жасорат, журъат етишмаяпти. Сиз уларни изланг. Албатта, топасиз. Аввало, руҳингизни покланг.\nЁдингиздами, сизнинг туғилишингиз бир неча инсонларнинг қалбига шукроналик туйғуларини инъом этган эди. Қулоғингизга исмингизни айтиб, азон чақиришганидаёқ борлигингиз иймон зарралари билан туташган эди. Сиз ана шу иймон зарралари билан улғайдингиз. Бизнинг улуғ сифатларимиздан бири бу жаҳолатни енгиш ва шу йўл орқали ҳалимликка йўл очишдир. Бошимизга келадиган ҳар қандай мусибатларни енгиш олинган таълим-тарбия, кўрган кечирганларидан ибрат олиш билан, баъзан фикр қилиш билан, йўқ бўлса шукр қилиш билан амалга оширилади.\nАзизим, ҳаёнинг илдизлари руҳингизда уйғонади. Сочларингиз толасида акс этиб, товонингизда ниҳоят топади. Бош ва оёқ оралиғида кўзларингиз ҳамда дилингизни маҳв этиб, тилларингиз орқали ўзининг мавжудлигини намоён этади.\nҲаё Яратгандан бандаларига мукофот қилиб берилган улуғ сифатлардан бири. Илтимос, ҳаёнинг оқибати сизни юксалтиришини, сизни олижаноб фазилатлардан бири саналмиш инсонийлик мақомига олиб чиқишини ёдингизда тутинг.\nТилагим, бировнинг юзига тик боқманг. Кўнглидан отилиб чиқаётган сўзларига чанг солманг. Кўнгил аталмиш гулзорини унинг кўнглига оғир ботадиган озорларингиз билан пайҳон қилманг.\nҲаёсизлик чўлга ўхшайди. Қақраб ётади. Бағрида на гул, на бир гиёҳ унади. Ҳаёсизликнинг меваси – сароб. Қақраб ётган жисмни бағрига чорлайди-ю, алдовга гирифтор қилади. Натижада, асаблар қақшайди. Жисм ҳолсизланади ва абгор аҳволга келади. Ҳаёнинг йўқолишидан бахтсизлик туғилади.\nКелинг, азизим. Қалбингизнинг туб-тубида қовжираб ётган иймон ва инсоф чечакларини яхшилик аталмиш оби ҳаёт билан суғоринг. Иймон чечакларининг ифори танангизга роҳат бахш этишини, ёнингизда сизнинг чиройли нигоҳларингизга, гўзал сийратингизга илҳақ дўстингизни умидвор эканлигини ёдингизга олинг.\nЗеро, ўша гўзал сийратингизга ҳамоҳанг суҳбатингизга муштоқ эканликларини унутманг.\nДилфузахон Қосимова, Қўқон\nДата - 15.11.2013


Ҳар бир ота-она ўз фарзандининг келажаги учун қайғуради | "Адолат" СДП\nҲар бир ота-она ўз фарзандининг келажаги учун қайғуради\nОдамлар ўз хоҳишларини ифода этиш учун турли йўллар ва усуллардан фойдаланишга ҳаракат қилишади. Ёш бола ҳам инжиқлик қилиши, йиғлаши, бақириши, аразлаб олиши, гапирмай қўйиши орқали ўз мақсадига етишга уринади. Одатда бу ҳолат бирор қимматроқ ўйинчоқ, кийимни олдириш ёки ман қилинган ширинликни ейиш билан боғлиқ бўлади. Аммо ота-она фарзандига бу нарсанинг зиён келтириши, унинг саломатлигига жиддий хавф туғдириши ёки оилавий бюджетидаги етишмовчилик туфайли ҳозирча имконияти етарли эмаслигини тушунтиришга ҳаракат қилади. Чунки болага нима фойдаю нима зиён эканлигини улар яхши биладилар. Бола буни тушунса –тушунди. Тушуниш учун ҳам болада фикрлаш қобилияти, билим, ота-онага ишонч бўлиши керак. Агар у худбин бўлса, ўз-ўзидан аёнки ўз хоҳишининг ижроси учун истаганча ярамасликларни амалга оширади. Бу ҳаракатлари оиласи, яқинларига “қиммат”га тушса ҳам.\nТошкент марказидаги Амир Темур ҳиёбони олдида ЛГБТ ғоялари тарғиботига бағишланган чиқишлар ҳам худбин ёш болаларнинг ўз хоҳиши, нафси учун қилган ҳарҳашасига ўхшайди.\nБу ўринда айтиш мумкинки, Европа давлатларидан фарқли равишда бизнинг мамлакатимизда аҳлоқ меъёрлари, маънавият мезонлари устун туради. Гарчи бундай ҳолатлар хориж давлатларида тез-тез содир бўлаётган ва одатий ҳолат сифатида қаралса-да, ҳамюртларимизнинг менталитет, урф-одатлар, инсонлар онгида шаклланиб келаётган диний мезонларга асосланган қарашлари ўзининг салбий реакциясини бермай қолмайди. ЛГБТга қарши бўлиш табиий ҳолат, бундан ҳеч ким манфаатдор эмас. Бундай митинглар айнан бирор бир соҳа ривожига қаратилган муаммонинг ёки ёшлар фойдасига ҳал қилиш мумкин бўлган тушунарсиз вазият учун эмас айнан ЛГБТ билан боғлиқлигининг ўзи одамларда нохуш кайфият уйғотди. Шу билан бирга, ҳар бир ота-она ўз фарзандининг келажаги учун қайғуради. Уларнинг бахтли оила қуришлари, ўзига муносиб умр йўлдош билан ҳаёт кечиришларини истайдилар. Оиланинг мустаҳкамлиги эса жамият ривожида жуда муҳим, асосий устун, тамал тоши ҳисобланади. Оилада вояга етган фарзандлар яқинлари тарбияси асосида халқ манфаати, Ватан келажаги учун хизмат қилади. Айрим кимсаларнинг талаби асосида қурилган оилаларчи? Ўйлаб кўрилса, бу каби иллатнинг авж олиши ёки давлат томонидан таъқиқлар бекор бўлиши жамият учун қанчалик наф келтиради? Албатта, ҳеч қандай. Уларнинг қарашлари ва талаблари ўзларидан бошқа одамларга наф келтирмайди ва оиласини аҳлоқ мезонлари асосида бунёд этаётган инсонларни хавотирга солишдан бошқа нарсага ярамайди.\nБундай провокациялар, ижтимоий тармоқлардаги вирус каби тарқалиб бораётган йигитларнинг ўзларига оро берган ҳолда чиқишлари, сўз эркинлиги дея, ўз хоҳишларини билдиришлари вақтинчалик холос. Бу ҳам ўтади-кетади. Мазкур ташвиқотга қўшилиб, ўзининг босар-тусарини билмай қолган йигитлар ва қизларнинг ҳовлиқмалиги эса вақт таъсирида ўз ўрнига тушади.\nАгар диққат билан кузатилса, ҳар бир одамда касаллик мавжуд. Кимнингдир битта буйраги йўқ, кимнингдир юраги хаста ёхуд кўзлари яхши кўра олмаслиги мумкин. Лекин улар бунинг учун оммага чиқиб ўзидаги мавжуд “аломатлар” юзасидан дод солиб, митинглар қилишмайди. Балки унинг давосини топишга, оғриқларига чидашга, ҳаёт учун курашишга ҳаракат қиладилар. Бу камчиликларини ҳаётининг ажралмас қисми сифатида қабул қиладилар. Чунки улар билишадики, бу касалликдан ўзгаларга наф йўқ, балки ачиниш туйғусидан ўзга нарсага эга бўлмайдилар. Бот-бот такрорлайвериш орқали эса ўзгаларни ҳам жонига тегишади. Лекин сабр қилиши, чидамлилиги, курашувчанлиги орқали уларнинг ҳавасига, мақтовига эришадилар.\nЭнди худбин болаларнинг инжиқлиги масаласига келсак, агар оила тартибига риоя қилмасалар, яқинлари уларга нисбатан қаттиққўллик билан чора кўришга мажбур бўладилар.


Ўзбекистонда Сунъий интеллект воситасида бошқариладиган иқлим жиҳатдан мақбуллаштирилган асаларичилик 21.06.2021 00:00\nЎзбекистон Республикасида асаларичилик соҳасини олиб қарайдиган бўлсак-жуда тез ривожланаётган соҳа сифатида қараш мумкин. Чунки охирги 5 йиллик даврда Республика бўйича асаларичилик субъектлари сони 17 мингдан, уларда 907 мингдан ортиқ асалари оилалари ва 2020 йил якунига кўра 21 минг 410 тонна асал етиштирилган. Шундан йирик асаларичилик хўжаликларида асалари оилалари сони 200 мингтани ташкил этади.\nЮқоридаги кўрсатгичлардан маълумки республикада асаларичилик соҳасига янги замонавий технологияларни жалб қилиш ва жорий этиш талаб этилади.\nШу мақсадда Республика асаларичилари уюшмаси бир нечта ҳалқаро ташкилотлар грантлари асосида иш олиб бормоқда.\nАна шундай лойиҳалардан бири - Ўзбекистон асаларичилар уюшмаси томонидан ИКАРДА ва “Хайвс Тракс” компанияси билан биргаликда амалга ошириладиган “Сунъий интеллект воситасида бошқариладиган иқлим жиҳатдан мақбуллаштирилган асаларичилик” (AID-CSB) лойиҳасидир. Лойиҳа 2021 йилнинг мартидан августигача бўлган даврда амалга оширилади. Бу вақт мобайнида эса мобил илова ишлаб чиқилади, якунланади ва ишга туширилади.\nҲамкорликлар натижаларида Республикамизда асаларичиликни илғор тажрибалар асосида ривожлантириш кўзда тутилган бўлиб, соҳага рақамли технологияларни жорий қилиш орқали асал йиғиш мавсуми давомида асалари оилаларини кўчириш ва жойлаштириш, атроф-муҳит, нектарга бой ўсимликлар дунёси ҳамда асаларизорлар жойлашуви хариталари ҳақида маълумот олиш имкониятини яратиб берувчи мобил иловалар ишлаб чиқилмоқда.\nУшбу иловада ҳар бир асаларичи учун аризорнинг жойлашган жойига қараб муҳим маълумотлар (об-ҳаво, ўсимликларнинг гуллаш даври ва боқалар) етказиб беради.\nМазкур лойиҳа бугунги кунда Республикамиз асаларичилик соҳаси учун муҳим ҳисобланиб буни жорий этиш асаларичиликларга кенг имкониятлар беради.\nШу мақсадда уюшма лойиҳа доирасида Тошкент шаҳри, Тошкент вилояти ва Бухоро вилоятида ушбу мобил иловани жорий этиш бўйича Ўзбекистон асаларичилар уюшмаси, ИКАРДА ва “Хайвс Тракс” ташкилотлари билан ҳамкорликда асаларичиларга онлайн семинарлар ташкил этиб, уларга мобил иловани мазмун мохиятини уни ишга тушуриш, ўзгартириш ва қўшимчалар киритиш бўйича онлайн семинарлар ташкил этилмоқда.\n“Сунъий интеллект воситасида бошқариладиган иқлим жиҳатдан мақбуллаштирилган асаларичилик” мавзусида олиб борилаётган лойиҳаси доирасида 1-семинар Тошкент шаҳрида\n27-28 май кунлари, Бухоро вилоятида 31 май ва 1-июнь кунлари ўтказилди, семинарга 22 та асаларичилар жалб қилинди. Ва\nЛойиҳа бўйича ишлаб чиқилган мобил иловани ишчи холатини текшириб кўриш учун Тошкент шаҳрида 2021 йил 15-16 июнь кунлари, Бухоро вилоятида 17-18 июнь кунлари асаларичи аёлларни жалб қилган ҳолда 2 - онлайн семинар ташкил этилди.\nКелгусида “Сунъий интеллект воситасида бошқариладиган иқлим жиҳатдан мақбуллаштирилган асаларичилик” лойиҳаси доирасида ишлаб чиқилган мобил иловани бутун Республика бўйича асаларичилик субъектларига жорий қилиш режалаштирилган. Шу жумладан ушбу мобил иловани барча асаларичилар ҳам мобил телефонлари орқали ишлатиш мумкин. Лойиҳа ҳақида батафсил маълумот олиш учун инглиз, рус ва ўзбек тилларида унинг қисқача тавсифи билан танишиб чиқинг.\nОнлайн ва бошланғич семинарлардан олинган фотосуратлар:


00:00 / 29.12.2008 | eski savollar | 1843\nАссалому алайкум мухтарам устоз! Сизга айрим саволлар ила мурожаат килишга ижозат бергайсиз. Саволларим тасаввуф тугрисида. Мухтарам устоз иложи булса саволларимни «Зикр ахлидан суранг» рисоласида чоп килсангиз. Менимча мени кийнаётган саволларга купчилик жавоб ахтараётганлиги табиий. Мени холатимга тушган биродарлар хам купчилик булса керак деб уйлайман. 1. УТМИШ МАШОЙИХЛАРНИНГ РУХОНИЯТИДАН ТАЪЛИМ ОЛИШТасаввуф манбаларида айрим авлиёларнинг рухониятдан тарбия олганликлари хакида айтилади. Мисол учун хазрат Боязид Бистомий Имом Жаъфар рахматуллохи алайхнинг рухониятларидан таълим олиб, улуг валий макомига етганликлари айтилган.Фотима Темур кизи туплаб нашрга тайёрлаган «Кунгил дустлари» китобида Абдулхолик Гиждувоний (р.а) хафий зикрни Хизр (а.с)дан таълим олганликлари хакида ёзилган. Лекин бошка манбаларда жумладан сизнинг «Тасаввуф хакида тасаввур» китобингизда хафий зикрни у зот Куръондаги Аъроф сурасининг 55-оятини укиганларидан кейин хафий зикр килишни бошлаганликлари айтилади. Тасаввуф манбаларида Хизр (а.с)дан таълим олган авлиёлар хакида куп ёзилган. Бизнинг ахли сунна вал жамоа мазхабимизда рухониятдан таълим-тарбия олиш, рухларнинг тирик инсонларга таъсири тугрисида, айрим авлиёларнинг Хизр (а.с)дан таълим-тарбия олишлари хакида кандай маълумотлар бор?2. МЕНИНГ БАЙЪАТИМ «НАЗР»НИ ХУКМИДАМИ?Мухтарам устоз! Мен илмсизлигим окибатида, билиб-билмай хозирда купгина ихтилофларга сабаб булаётган тарикат пирларининг бирларига байъат килган эдим. (узр у кишининг исмларини зикр килишдан тийилдим). Зирк вазифаларини олиб, маълум вакт адо этиб бордим. Лекин борган сари калбимда шубхалар пайдо була бошлади. Айникса уларнинг тавба килиб, байъат килган кишининг казо намозлари сокит булиши хакидаги тушунчалари менда шубха пайдо килди (бу масалада сизнинг жавобингизни хам олдим). Купгина адабиётларни, айникса сизнинг «Тасаввуф хакида тасаввур» китобингизни укиганимдан кейин уларга булган фикрим умуман узгарди, хозир уларнинг мажлисларида иштирок этмаяпман. Ишимдан ташкари асосий вактимни сиз айтганингиздай илм талаби билан утказмокдаман. Лекин мени бир масала кийнаб келмокда, юрсам хам, ётсам хам хаёлимда шу фикрлар тинчлик бермаяпти: Мен байъат чогида олган вазифаларимни маълум муддат бажариб юрдим, лекин хозирда сизнинг тавсияларингиз билан уша вазифа килиб олган амалларни, мисол учун нафл намозларни урнига казо намозларимни укияпман, ёки булмаса тасбехларни камайтириб, Куръон ёдлаш, тафсир, хадис, акоид китобларини укиш каби амалларга алмаштирганман. «Тасаввуф хакида тасаввур» китобининг «Байъат хакида» сарлавхали жойида куйидагилар айтилган: «Бунга ўхшаш байъатлар худди ямин - касам ёки назр хукмида булади ва улар бирор нарсани лозим килувчи кучга эга эмас». Бу дегани мен кул берган уша пирга килган байъатим назрни хукмида буладими?ИСЛОМ.УЗ Интернет сайти оркали «Назр хакида» сарлавхали маколани хам укидим. Агар уша олган вазифаларимни бажармасам ёки бошка амал ва ибодатларга алмаштирсам гунохкор буламанми? Агар назр булган булса бу вазифаларни бошка амалларга алмаштирганим (нафлни урнига казони укиш ва тасбехларни урнига Куръон тиловати ва илм укиш) учун каффорат беришим керак буладими? Умуман олганда мен каби билмай илмсизлик окибатида илмсиз пирга байъат килиб куйса, кейин бу байъатни бузса буладими? Шу масалада менга маслахат берсангиз, шоядки калбим таскин топса. 3. ЧУСТЛИК ШОГИРДИНГИЗ НАСИХАТИНГИЗГА МУХТОЖАссалому алайкум ва рахматуллохи ва барокатуху! Мухтарам устоз! Куп сурайвериш одобсизлик булсада, билмаганларимни сурашга ижозат бергайсиз. Бу масалада сизга савол билан мурожаат хам килганман. Кундалик вирдларимни хеч тартибга сола олмаяпман. Бир колипга туша олмаяпман. Мен сизни гойибона устоз деб тан олганман. Уламоларимиз хам «Дин бу илмдир, бас уни ишончли кишилардан олинглар, динингизни кимдан олаётганингизга каранглар» дейишган. Мен шунга амал килган холда факат сизнинг фатволарингизга амал килиб, сизнинг китобларингизни укийман, узимнинг устозим деб биламан. Лекин мен Чустлик булганлигим сабабли Тошкентга бориб, сизнинг шариф сухбатингизни эшитиш хозирча вазият такозоси сабаб насиб килмай турибди, иншАллох насиб килиб колар деган умиддаман. Мухтарам устоз! Сиздан илтимосим Аллох ризолиги учун мени кундалик вирдларимни тайинлаб, тартибга солиб беринг, токи унга амал килиб, узимни хар кучага уришдан сакланган булардим. Китобларда айтилганларнинг хаммасини бажаришга эса умр озлик килади. Утмишда машойихлар хам толиби илмларга мактублар оркали вазъ-насихатлар килишган, уларни идора килиб туришган. Устоз сизга узимни буш вактим, холатим, касбим хакида хам маълумот бераман (вазифа беришингизда осон булиши учун):Ёшим 26 да, уйланганман. 2 нафар углим бор. Касбим хисобчи, хусусий фирмада ишлайман. Эрталабдан токи шом вактига ишда буламан. Шомдан кейин ва бомдод намозидан олдин ва то куёш чиккунча буш вактим булади. Илм олишга яхши эътибор бераман. Куръондан 30- «Амма» порасини ёд олиб, устоздан утказиб олганман, хозирда 29-порани бошладим. Жавобингизни ва вазъ-насихатларингизни интизорлик билан кутиб колувчи Чустлик шогирдингиз Умиджон Турсунов.\n1. - Бу тасаввуфга оид масала. Агар бошқача қилиб айтадиган бўлсак, тасаввуф машойихларининг ижтиҳод ва тажрибаларига боғлиқ бўлган тушунчадир.2. - Ўша «Тасаввуф ҳақида тасаввур» китобида қуйидаги маъноларни ҳам ўқиган бўлсангиз керак.- Ўзини билган ҳақиқий шайхлар тасаввуф шайхларига бериладиган байъатни тақво асосида устоз ва шогирдлик аҳдномаси деб билганлар.- Шайх ўзининг устозлик вазифасини сидқидилдан содиқлик ила бажаришга, мурид эса ўз шайхига садоқатли шогирд бўлишга аҳд берган бўладилар.- Имом Суютий раҳматуллоҳи алайҳидан нақл қилинишича «Танқиҳи ал-Фатовий ал-Ҳомидия» китобида қуйидагилар келтирилган:«Бир киши бир шайхга аҳд берди. Кейин бошқа бир шайхга аҳд берди. Унга ўша икки аҳддан қайси бири лозим бўлади? Айтдилар: «Униси ҳам, буниси ҳам лозим бўлмайди. Чунки бу асли йўқ нарсадир».Сиз назр ўрнидаги нарса деганингиз ҳақиқий шайхлар ҳақида. Сиз айтаётган сохталар ҳақида эмас. Шахснинг исмини айтмай тўғри қилгансиз. Одоб шу. Буни ҳаммамиз англаб етишимиз лозим.3. - «Тасаввуф ҳақида тасаввур» ва «Руҳий тарбия» китобларида бор. Сиз ҳам, бошқа азизларимиз ҳам фойдалансалар бўлади.


ОЙДИН ЙЎЛГА ЧИҚИБ ОЛДИК\n23rd Октябрь 2013 / Янгиликлар\n“Ойдин йўл” газетаси бундан бир неча йил муқаддам йилига 5-6 марта чиқар, таҳририят балансида “Сиеменс” русумли эски компьютер жамламасидан бўлак ҳеч вақоси йўқ эди. 2010 йилдан бошлаб газета моҳиятан ўзгарди, газета саҳифаларида асосий эътибор хотин-қизларнинг […]\n9th Октябрь 2013 / Янгиликлар\nЗебо Товбоева зиёлилар оиласида ўсиб-улғайди. Онаси Дасхол Тоғаева Мирзаобод туманидаги болалар уйида тарбиячи, отаси Келдибек Тоғаев хўжаликда ҳосилот бўлиб ишларди. Онаси билан тез-тез болалар уйига бориб юрган қизалокда муаллимликка меҳр уйғонди. Уни эзгу мақсад ва […]\nЙИЛНИНГ ЭНГ ЯХШИ МАКТАБ ДИРЕКТОРИ\nХалқ таълими вазирлиги «Йилнинг энг яхши мактаб директори» кўрик-танловининг республика босқичини ўтказди. «Маҳоратли бошкарув — таьлим самарадорлигини ошириш омили» шиори асосида ташкил этилган кўрик-танловда Қорақалпоғистон Республикаси, Тошкент шаҳри ва барча вилоятлардан ташриф буюрган энг яхши […]\nЯнгироқ мақолалар → 1 … 110 111 112


“Бирлик”ка қарши ташвиқот ўтказилмоқда\nМаълумотларга кўра, Наманган вилоятида ҳам “Бирлик халқ ҳаракати” партиясининг давлат рўйхатидан ўтказилишига хайрихоҳлик билдириб, имзо чеккан фуқароларга тазйиқлар ўтказилмоқда.\n“Бирлик”нинг Наманган бўлими фаоллари сўзларига қараганда, партияни рўйхатдан ўтказиш учун вилоят бўйича 2 мингга яқин имзо тўпланган. Имзоларни текшириш жараёнига Фарғона вилоятидагидан фарқли ўлароқ, ҳуқуқ-тартибот органлари ходимлари аралашмаётир. Аммо имзоларни текшираётган адлия бошқармаси ва нотариус ходимлари “Бирлик”ка хайрихоҳ кишиларга тазйиқ ўтказмоқда. Улар бу кишилардан пўписа йўли билан тушунтириш хатлари ёздириб оляпти.\nПартиянинг Уйчи тумани бўлими раҳбари Олим Юнусовнинг таъкидлашича, “Бирлик”нинг рўйхатга ўтказилишини маъқуллаб имзо чеккан кишиларга тазйиқ бўлаётгани бўйича бир неча фактлар мавжуд. Баъзилар текширувчиларга партия борасида ўз позициясини аниқ ёзиб берган. Лекин ўз имзосини қайтариб олаётганлар ҳам бор.\n“Бирлик” партияси раиси ўринбосари Ҳамдам Сулаймоновнинг билдиришича, ҳокимият вакиллари жойлардаги фуқаролар йиғинлари раислари, ўқитувчилар ва посбонлар воситачилигида “Бирлик”ка қарши турли ташвиқот ишларини олиб бормоқда. Улар партияни террорчиликда, “Ҳизб ут-таҳрир” норасмий диний оқими билан алоқадорликда айблаб, аҳолини шунга ишонтирмоқчи бўляпти.


Жорий йилнинг 18 апрелида Халқ таълими вазирлиги томонидан “Обод қишлоқ” ва “Обод маҳалла” дастурлари натижасида мактабларнинг бино ва иншоотлари, инфраструктураси ва моддий-техника таъминоти яхшиланаётгани ҳақида оммавий ахборот воситалари ходимлари учун матбуот анжумани ташкил этилди. Миллий матбуот марказида ўтказилган тадбирда Халқ таълими вазирлиги раҳбарияти, бошқармалар раҳбарлари, соҳа мутахассислари ҳамда ОАВ ходимлари иштирок этди.\nАнжуманда Халқ таълими вазири ўринбосари Иброҳим Джўраев юртимизда “Обод қишлоқ” ва “Обод маҳалла” дастурлари доирасида амалга оширилаётган ишлар тўғрисида батафсил маълумот берди.\n-Президентимиз томонидан таълим соҳасини ривожлантириш учун кенг кўламли ислоҳотлар олиб борилмоқда. Халқ таълими тизимини такомиллаштириш бўйича қўшимча чора-тадбирлар белгиланиб, амалда жорий этилмоқда. Хусусан, “Обод қишлоқ” ва “Обод маҳалла” дастурлари, хомийлик ёрдами ҳамда маҳаллий давлат ҳокимияти органлари билан ҳамкорликда таълим муассасаларининг бино ва иншоотлари, моддий-техника таъминоти мустаҳкамланмоқда. Мазкур дастурлар асосида 493 та мактаблар атрофи тўлиқ ўралиб, 173 та мактаб ичимлик суви билан таъминланди. Ошхонаси таъмирталаб ёки мавжуд бўлмаган 175 та таълим муассасасида янги ошхона бинолари қурилди ва таъмирланди. 579 та мактабда ҳожатхона янгидан қурилди ва 181 та мактабнинг ички канализация тизими таъмирланди. 2864 та мактабда эса иситиш тизими яхшиланди, – деди вазир ўринбосари.\nИ.Джўраевнинг таъкидлашича, маҳаллий бюджетнинг қўшимча даромадлари ҳисобидан энг кўп маблағ Қорақалпоғистон Республикасига, ўқувчи сони бўйича энг кўп маблағ Навоий вилоятига, умумий қўшимча даромадлардан энг катта фоизи эса Наманган вилояти мактабларига ажратилган.\nЭслатиб ўтамиз, 2017 йилга қадар Халқ таълими вазирлиги тизимидаги умумтаълим мактаблар биноларини янгидан қуриш, реконструкция қилиш ва капитал таъмирлаш фақат инвестиция дастури асосида амалга оширилиб келинган.\n2018 йилдан бошлаб юртбошимиз ташаббуси билан “Обод қишлоқ” ва “Обод маҳалла” давлат дастурлари ишлаб чиқилиб, амалга оширила бошланди. Натижада, янгидан қурилаётган, реконструкция қилиниб, капитал таъмирланаётган умумтаълим мактабларининг сони кескин ортди.\nЖумладан, 2017 йилда инвестиция дастури доирасида жами 484 та умумтаълим мактабларида 556,6 млрд. сўмлик қурилиш-таъмирлаш ишлари амалга оширилди. 2018 йилда инвестиция дастури ҳамда “Обод қишлоқ” ва “Обод маҳалла” давлат дастурлари асосида жами 918 та умумтаълим мактабларида 1,47 трлн. сўмлик қурилиш-таъмирлаш ишлари олиб борилди.\nЭътиборлиси, 2017 йилга нисбатан 2018 йилда қурилиш-таъмирлаш ишлари амалга оширилган умумтаълим мактаблари сони 484 тадан 918 та (90 %)га, ушбу ишларга ажратилаётган маблағ миқдори эса 556,6 млрд. сўмдан 1,47 трлн. сўм (160 %)га ортган.\n2019 йилда “Обод қишлоқ” ва “Обод маҳалла” давлат дастурлари асосида дастлабки манзилли рўйхатларга кўра 590 та умумтаълим (шундан 510 таси “Обод қишлоқ” ва 80 таси “Обод маҳалла” дастури доирасида) мактабларида 726,7млрд. сўмлик қурилиш-таъмирлаш ишлари олиб бориш режалаштирилган.\n“Обод қишлоқ” ва “Обод маҳалла” дастурлари доирасида обод бўладиган қишлоқ ва маҳаллалар сони ортиши ҳисобига ушбу ҳудудларда жойлашган янги қурилган ҳамда таъмирланган умумтаълим мактаблар сони йил якунига қадар яна ҳам ошиши кутилмоқда.\nМазкур дастурлар доирасида қурилиш-таъмирлаш ишларидан ташқари умумтаълим мактабларининг ҳудуди, уларга элтувчи йўллар (йўлаклар) яхшиланиши, ободонлаштирилиши, атрофи ўралиши, ичимлик суви билан таъминланиши, иссиқлик тармоқлари, ёритиш тизимлари, оқова сув тизимларининг таъмирланиши каби ишлар ҳам амалга оширилмоқда.\nЯна бир муҳим жиҳати, вазирлик томонидан инвестиция дастури билан бир қаторда “Обод қишлоқ” ва “Обод маҳалла” Давлат дастурлари доирасида умумтаълим мактабларида олиб борилаётган қурилиш-таъмирлаш ишларини онлайн мониторинг қилиш, амалга оширилаётган ишларнинг шаффофлиги ҳамда сифатини таъминлашга қаратилган ахборот тизими орқали доимий равишда назорат ишлари олиб борилади.\nМатбуот анжумани сўнггида ОАВ ходимлари томонидан берилган таклифлар тингланиб, барча саволларга мутахассислар томонидан жавоб берилди.


Бишкекдаги рус элчиси PUTIN’дан норози бўлди\n17 май 2021, Тошкент вақти: 05:35\nБишкекдаги Putin Pub рамзи.\nБишкекда Obama bar билан бир қаторда Putin Pub мижозларга хизмат кўрсатаётганидан ғазабланган Россиянинг Қирғизистондаги элчиси Андрей Крутько Putin Pub номи ўзгартирилмаса, майхонани бира тўла ёптириб ташлаш билан дағдаға қилди.\n“Обама грил пишираверсин, Путинни тинч қўйинглар”\nРоссиянинг Қирғизистондаги элчиси Андрей Крутько қирғиз ахборот агентликларига берган суҳбатида Бишкекда Путин номидаги майхона очилганидан норози эканини айтди.\n- Мен мэр билан гаплашиб, бу номни ўзгартираман.Бу нима деган гап ўзи? Майли, Обама деган барда грил пишириб сотаверишсин. Бироқ Владимир Владимировичнинг номини майхонага қўйишлик тўғри эмас. Мен охиригача курашаман. Майхонанинг номи қонунларга зид келади, - деб билдирган рус элчиси.\nБишкекнинг энг гавжум бўлган жануби шарқий мавзесида очилган Putin Pub ўз рамзига ҳам эга. Бу рамзда қора фонда Путинга ўхшаш кал кишининг сурати ва унинг остида инглиз тилида Putin Pub деган ёзув акс этган.\n“Путин фамилиясини хусусийлаштириб олмаган”\nМайхонанинг арт-директори Артем Колосов Putin Pub номининг Россия президентига ҳеч қандай даҳли йўқлигини айтди:\n-Майхонага ном қўяётганимизда юристлар бизга “Путин хусусийлаштириб олинган фамилия эмас”, деб айтишган. Агар биз майхонани Владимир Путин деб атаганимизда, унда Россия президентига нисбат берилса бўлар эди. Путин - бу руслар орасида кенг тарқалган фамилиялардан бири. Иккинчидан, биз ўз рамзимизда Путиннинг фотосуратини эмас, балки график дизайнни қўллаганмиз. Бизнинг рамзимиздаги Путинга ўхшаш одамнинг сочи йўқ, у кал. Менинг билишимча, Россия президентининг соч билан ҳеч қандай муаммоси йўқ, -деди Артем Колосов.\nObama билан муаммо йўқ, Putin рекламалари олиб ташланди\nБироқ соха мутахасислари майхона хўжайинлари Қирғизистон қонунчилигини бузган, деган фикрни билдирмоқдалар. Қирғизистон қонунчилигида эса, бировнинг исмини ёки фотосуратини жамоатчилик мақсадларида қўлланмоқчи бўлган шахс, мазкур фотосурат ёки исм эгасидан ёзма рухсатнома олиши кераклиги қайд этилган.\n-Путиннинг нафақт фамилияси, балки сурати ҳам қўлланилган. Путин Россия президенти эканини ҳамма билади. Шунинг учун ундан рухсат олиниши керак бўлган, -деди реклама соҳаси мутахасиси Элира Турдубаева.\nБишкекда бир неча йилдан бери АҚШ президенти Барак Обаманинг суратлари ҳатто таомномасида ҳам акс этган Obama bar фаолият кўрсатиб келади. Бироқ АҚШ элчихонаси ҳам, Бишкек шаҳар мэрияси ҳам Obama bar фаолияти конунга зид келади, деган баёнотларни бермаган, мазкур барнинг реклама планшетлари шаҳар кўчаларига жойлаштирилишига ҳам қаршилик қилинмаган. Айни пайтда Бишкек мэрияси Россия элчисининг дағдағасидан сўнг шаҳар кўчаларидан Putin Pub рекламаларини олдириб ташлаган.


Таҳоратсиз юрмаслик ҳақида « Ўзбекистон Халқ Ҳаракати\nТаҳоратсиз юрмаслик ҳақида\n30 July 2018 - 23:59\nШвецариялик олим Роберт Кензи мусулмонлигини эълон қилди.\nИсломни танлашининг сабаби:\nУ Термал камера ёрдамида таҳорат олган мусулмонларнинг атрофидаги нурли шуълани кўрганидан кейин, мусулмонларнинг ер юзида яшайдиган энг тоза ва гигиеник (таҳоратли) кишилар эканлигини аниқлади.\n63 ёшли олим термал (иссиқлик ва нурланишни аниқлайдиган) камераси ёрдамида таҳоратли мусулмонларнинг вужудидан ёйилган, уни қуршаб олган иссиқлик ва нурланишни аниқлаш учун қайд қилаётган эди.\nБу нур шуъласи етти қатдан иборат эди.\nБиринчиси қизил рангда.\nИнсонни доимий равишда қизил шуъла қуршаган бўлса, у инсонда хавфсизлик ва хотиржамлик ҳиссини таъминларди.\nБунга далил сифатида Расулуллоҳ саллоллоҳу алайҳи васалламнинг:\n“Қул таҳорат олганида гуноҳлари икки кўзининг орасидан чиқади, икки қулоғининг орасидан чиқади, икки қўлининг орасидан чиқади, икки оёғининг орасидан чиқади, таҳоратдан сўнгра мағфират қилинган ҳолда ўтиради, мағфират қилиниш демак, хавфсизликда деган маънони англатади”\nРоберт Кензи ушбу тадқиқотини Европада 50 минг киши устида амалга оширган. 50 минг кишида бу иссиқлик ва нурланишни ўлчаган (шунингдек бу нурланишлар хасталикни ташхис қилишда қўлланиладиган бир усулдир). Бу шуълани кўрмаган ерларида касаллик борлигини аниқлар эди.\n50 минг кишида баъзи жойларда кўринмаган шуълаларнинг балки одатий дея ишонч ҳосил қилган пайтида, унга Нигериядан муҳим бир тадбиркор касаллигидан мурожаат қилди.\nБу кишининг вужудидаги нурланиш шуълалари тенг даражада эди.\nУ билан суҳбатлашиш учун таржимон излар экан, унинг ингилизчани жуда яхши билишини англади.\nУ киши ўзининг таҳорат олганидан сўнг шуълаларнинг тўлиқ кўриниб ёки кўринмаслигини сўраганида, “ҳа” жавобини олди. Ва у шундай деди: Мен таҳоратсиз юрмайман, чунки таҳорат мўминнинг қалқони кабидир”.\nНатижада олим бу термал камерада ўзини текшириб кўришни истади. Таҳорат қоидалари билмасдан, кўрганларини бажарган ҳолда бажарди ва натижада нурланиш шуълалари тўлиқ тенгликда эмасди. Бир мусулмондан Исломий усулда таҳорат олишни ўргатишини сўради. Ва шуълаларнинг барчасни тўғри ҳолда аниқлай олди.\nБуни бир неча кишида 37 марта такрорлади. Шуълаларни барчасида тўла аниқлади. Бунинг устига бу кишилар мусулмон эмасдилар.\nРоберт Кензи бу тадқиқотидан сўнг мусулмон бўлди, 67 ёшида Қуръони Каримни ёд олди.\nВа бу жиҳозига “Имонни ўлчайдиган жиҳоз” номини берди.\nШундан сўнг хасталарига тинчлантирувчи сифатида Исломий усулда таҳорат олишни рецепт қилиб берди.\n“Менинг умматим қиёмат кунида қўл ва оёқларининг (таҳорат аъзолари) нуридан танилади. Ким бунинг ўзида бўлишини истаса уни (таҳоратли юришни) давом этсин”, деганлар.\nТаҳоратнинг таъсирида вужуд нурли шуълалар билан қуршалади.\nСизларни мусулмон сифатида яратгани учун Роббингизга қанча шукр қилсангиз ҳам оздир.\nЯна бир мўъжиза 14 аср ўтиб кашф қилинди, субҳанАллоҳ.\nРасулуллоҳга саловатлар бўлсин (Алоҳумма салли ва саллим ва борик ала набиййина Муҳаммад).\nАжойиб бир маълумот:\nИнсон вужуди бир омборхона кабидир, қувонч, оғриқ ва қайғу барчаси бир ерда тўплангандир.\nКўз мукаммал бир камера кабидир, ҳар кўрганини қайд қилади. Фойдали ёки зарарли барчасини ёзиб олади. Бошидан ўтган салбий ҳолатлар уйқусида ёмон бир тушларни кўрсатади инсонга.\nРасулуллоҳ саллоллоҳу алайҳи васаллам бизга уйқудан олдин кўп-кўп истиғфор айтишимизни буюрганлар.\nБуни илмий тадқиқ қилиш натижасида:\nИстиғфор айтиш пайтида тил тепадаги тишлар орқасига текканида гипофиз безига тегади, гипофиз бези эса ўз ўрнида бошнинг уст қисмидан ер олган…\nВазифаси: Ҳужайраларни ёмон тушунчалардан, васвасадан, жаҳлни келтирувчи туйғулардан, ташвишдан поклайди. Ижобий туйғуларга йўналтириб, вужудни оксидланишдан тозлайди ва бутун баданни кислородга тўйдиради, СубҳанАллоҳ.\nИблис Аллоҳ (Азза ва Жалла)га:\n“Сенинг иззатинг ва Жалолингга қасамки, қулларингни йўлдан оздираман…”, деган.\nАллоҳу Таоло унга жавобан:\n“Иззатим ва Жалолимга қасамки, улар истиғфор эттикларича мен ҳам уларни мағфират қиламан” дея буюради…\nШундай экан кўп-кўп истиғфор айтайлик…


“Дарҳақиқат, Биз Қуръонни Ўзимиз нозил қилдик ва Уни Ўзимиз сақлагувчимиз” – oliymahad.uz\n“Дарҳақиқат, Биз Қуръонни Ўзимиз нозил қилдик ва Уни Ўзимиз сақлагувчимиз”\nШайх Абул-Айнайн Шийшаъ раҳимаҳуллоҳ айтадилар: “Кўпчилик кишилар “Аллоҳ таолонинг Китоби йўқ бўлиб кетмаслиги учун биз Уни ёдлашимиз ва ўзимиздан кейингиларга етказишимиз керак, деб ўйлайдилар. Ваҳоланки, оламларнинг Робби бўлган Зот Ўзининг Қуръони каримида марҳамат қилиб:\n“Дарҳақиқат, Биз Қуръонни Ўзимиз нозил қилдик ва Уни Ўзимиз сақлагувчимиз” (“Ҳижр” сураси, 9-оят) деган.\nАллоҳ таоло Каломини “Ўзим сақлайман!” дедими, демак, уни муҳофаза қилишда бандасига ҳеч қандай эҳтиёж йўқ. У агар хоҳласа кофирнинг қўли билан ҳам Қуръонни сақлайверади. Ҳозир кўплаб ноёб мусҳафлар, Қуръонга оид осору атиқалар Европанинг энг машҳур музейларидат қаттиқ ҳимоя остида эҳтиётлаб сақланмоқда. “Фалон жойда уй ёниб кетибди, аммо ичида биргина Қуръон мусҳафи ёнмай қолибди”, “фалон шаҳарда машина портлаб кетибди, аммо ичидаги мусҳафга битта чўғ ҳам илашмабди”, “фалон масжидга ёнғин тегибди, аммо деворининг Қуръон оятлари ёзилган қисмлари омон қолибди” каби хабарларнинг жуда кўп шоҳиди бўляпмиз.\nАллоҳ таоло Қуръонида нима деди?! У зот “Биз У (Қуръон)ни Ўзимиз сақлагувчимиз!” деди!\nЭй, инсонлар! Ақл юритиб кўринглар, мусҳаф нима у?! Саҳифаларига Аллоҳ таолонинг оятлари битилган оддий қоғозлар жамланмаси! Нега битта масжид тўла ёниб кетади-ю, аммо деворининг Аллоҳ оятлари ёзилган қисмлари ёнмай қолади?! Тафаккур қилинглар! Оддий қоғоз ёки оддий девор, унга Аллоҳ таолонинг оятлари битилгани учун Аллоҳ уларни оловдан асрамоқда. Энди агар сиз Каломуллоҳни қалбингизга жойласангиз, Аллоҳ таоло сизга дунё ва охират фитналаридан нажот бермайдими?! Агар сиз тилингиз билан Аллоҳ таолонинг оятларини тиловат қилсангиз, У зот азза ва жалла тилингизнинг оловда ёнишидан паноҳ бермайдими?! Агар сиз жисмингиз билан Аллоҳ таолонинг Китобига амал қилиб яшасангиз, У зот азза ва жалла жисмингизни жаҳаннам оташига абадий ҳаром қилмайдими?!\nЭй, инсонлар! Билингки, Қуръони каримнинг муҳофазасида бизнинг ҳеч биримизга эҳтиёж йўқ. Балки биз ўзимизнинг дунё ва охиратдаги барча уқубатлардан, фитналардан омонда бўлишимизда Қуръони каримга муҳтожмиз!”\n(Шайх Тоҳо Маждий Мажийдий. “Насоиҳ ли ҳуффази Китабиллаҳи азза ва жалла ва қурроиҳ”. Ал-мактабатул-бустанийя. 2016).\nЙўлдошбек Нуриддинов таржимаси\n909000cookie-check“Дарҳақиқат, Биз Қуръонни Ўзимиз нозил қилдик ва Уни Ўзимиз сақлагувчимиз”no\nОлдингиИмом Шотибийнинг “Ҳирз ал-Амоний ва Важҳ ат-Таҳоний” асарига ёзилган шарҳларКейингиНамозга таҳорат қилганда икки оёқни ювишнинг фарзлиги


Чилонзорда бир гуруҳ тартиббузар ёшлар қўлга олинди - UzNews.uz\n22 июль, 23:25\nЧилонзорда бир гуруҳ тартиббузар ёшлар қўлга олинди\nЧилонзор туманининг 3-кварталида яшовчи аҳоли 102 рақамига қўнғироқ қилиб, бир гуруҳ ёшларнинг жанжаллашаётгани тўғрисида хабар берган.\nКеча, 21 июль куни соат 14.30 да 102 рақамига Чилонзор туманининг 3-кварталида яшовчи аҳолидан ҳудудда бир гуруҳ ёшларнинг жанжаллашаётгани тўғрисида хабар келиб тушган.\nТошкент шаҳар ИИББнинг маълум қилишича, Чўпонота кўчасида илгари АҚШнинг Ўзбекистондаги Элчихонаси жойлашган бинонинг яқинида ўндан ортиқ ёшлар жанжаллашаётгани аниқланган.\nХабар олингандан сўнг ҳодиса жойига Тошкент шаҳар ИИББ ППХ Бригадаси 4-батальони ходимлари етиб боришган. Патруль автомобилини кўрган ёшларнинг бир нечтаси қочиб кетишган, етти нафари эса қўлга олиниб, энг яқин ички ишлар бўлимига олиб келинган. Қўлга олинганлардан бири – муқаддам судланган 28 ёшли Э.Ш. текширилганда унинг автомобилининг салонидан учта пичоқ, барсеткасидан эса 3 флакон “Тропикамид”, 1 флакон “Риноксил”, 6 таблетка “Селофен” топилган.\n“Ҳозирда Чилонзор тумани ИИО ФМБ 4-сон ички ишлар бўлими томонидан текширув ўтказилмоқда. Текширув давомида ҳодисанинг бошқа иштирокчиларининг шахслари аниқланиб, сўнг барча иштирокчиларнинг ҳатти-ҳаракатларига ҳуқуқий баҳо берилади”, дейилади Тошкент шаҳар ИИББ хабарида.


Онкологик касалликларнинг олдини олиш мумкинми?\nОнкологик касалликларнинг олдини олиш мумкинми? Бош сахифа\nЎзбекистон Миллий матбуот марказида “Ўзбекистонда онкология ҳизматининг ҳолати: онкологик касалликларнинг олдини олиш ва барвақт аниқлашнинг самарали тизимини яратиш, ташхислаш ва даволашнинг илғор усулларини жорий этиш, замонавий диагностика ва даволаш аппаратлари билан таъминлаш ҳолати ва истиқболлар” мавзусида матбуот анжумани бўлиб ўтди.\nТадбирни Ўзбекистон Соғлиқни сақлаш вазири А.Шадманов очиб, онкология хизматининг бугунги ҳолати, мавжуд муаммолар ва уларни бартараф этиш бўйича кўрилаётган чора-тадбирлар самаралари хусусида сўзлади.\nТадбирда қайд этилганидек, онкологик касалликлар бугунги кунда бутун дунёда инсон саломатлигига жиддий таъсир этаётган долзарб тиббий-ижтимоий муаммолардан биридир. Жаҳон соғлиқни сақлаш ташкилотининг маълумотига кўра, бундай касалликларга чалиниш кўрсаткичи йилдан-йилга ўсиб бормоқда. Дунёда ҳар йили 16 миллионга яқин бирламчи саратон ҳолати аниқланади. Жумладан, Ўзбекистонда ҳам 100 мингдан ортиқ бемор онкологик касалликлар бўйича ҳисобда туради. Онкологик касалликлар ичида сут бези саратони етакчи ўрин эгаллайди, кейинги ўринларни меъда, бачадон бўйни ва ўпка саратони қайд этилади. Афсуски, 50 фоиздан ортиқ холатларда ушбу касаллик кечки, яъни учинчи ва тўртинчи босқичларда, яъни, тўлақонли даволаш мушкул бўлган ҳолатларда аниқланмоқда. Шу боис, бу тиббий-ижтимоий муаммога қарши қурашиш нафақат соғлиқни сақлаш соҳаси, балки, бутун жамият зиммасига катта масъулият юклаяпти.\nПрезидентимиз Шавкат Мирзиёевнинг 2017 йил 4 апрелда қабул қилинган “2017-2021 йилларда Ўзбекистон Республикасида онкология хизматини янада ривожлантириш ва аҳолига онкологик ёрдам кўрсатишни такомиллаштириш чора-тадбирлари тўғрисида”ги қарори бу борада ўз ечимини кутаётган устувор вазифаларни ҳаётга татбиқ этишда муҳим дастуриламал бўлмоқда. Мазкур қарорда белгиланган вазифалар изчиллик билан ҳаётга татбиқ этилиши натижасида вилоятлардаги 15 та онкология диспансерлари Республика ихтисослаштирилган онкология ва радиология илмий-амалий тиббиёт марказининт филиалларига айлантирилди. Онкология муассасалари реконструкция ва модернизация қилинди, онкологик касалликлар диагностикаси ва даволашнинг замонавий стандартлари ишлаб чиқилди ва тасдиқланди.\nҲозирги кунда онкология хизматининг вертикал тизими яратилган бўлиб, ҚВП ва оилавий поликлиникаларда УАШлар томонидан онкологик касалликларга гумон бўлган беморлар вилоятлардаги филиалларга йўлланма асосида юборилади. Филиалларда беморлар текширилиб, онкологик касаллик тасдиқланса, уларга юқори малакали ихтисослашган ёрдам кўрсатилади. Зарур бўлган вазиятларда эса, улар ордер асосида Республика ихтисослаштирилган онкология ва радиология илмий-амалий тиббиёт марказига юборилади. Республикамизнинг барча онкология муассасаларида диагностика ва ва даволаш ишлари давлат маблағлари ҳисобидан, бепул амалга оширилмоқда.\nҲудудларда аҳолига кўрсатилаётган онкология хизмати сифатини тубдан яхшилаш мақсадида ўтган йили пойтахтимизда фаолият юритаётган етакчи мутахассислар Марказнинг вилоят филиалларига раҳбар лавозимларга юборилди. Бунинг натижасида ҳудудларда ҳам юқори технологик жарроҳлик амалиётлари бажарилмоқда. Бу имконият туфайли ҳудудлардан пойтахтга текшириш ва даволаниш учун мурожат қилаётган беморлар сони камайиб боряпти.\nБу ишларни янада кучайтириш, ҳудудларга консультатив ёрдам кўрсатиш сифатини ошириш мақсадида Республика ихтисослаштирилган онкология ва радиология илмий-амалий тиббиёт марказининг етакчи мутахассисларидан иборат 10 та гуруҳ шакллантирилди. Улар томонидан хозирги кунгача жаъми 593 та туман ва шаҳарга чиқишлар амалга оширилди. 913 та тиббий машғулот ва маърузалар ўқилди. Ҳудудлардан жаъми 19222 та мутахассис ушбу маъруза ва маҳорат дарсларида иштирок этишди. Жаъми 13319 та беморлар кўрикдан ўтказилди. Ҳудудларда жаъми 389 та жаррохлик амалиёти бажарилди ва уларнинг 153 таси юқори технологик амалиётлардир.\nОнкология соҳасида аҳоли эътирозига сабаб бўлаётган жиддий муаммолардан яна бир – дори-дармон таъминоти билан боғлиқ эди. Давлатимиз томонидан бу муаммони бартараф этиш юзасидан бажарилган узлуксиз чора-тадбирлар туфайли бугунги кунга келиб онкология муассасаларини дори билан таъминлаш 3 баробарга ошди. Жорий йил охирига бориб деярли тўлиқ таъминиши кўзда тутилган.\nАҳолига кўрсатилаётган юқори технологик тиббий ёрдамни янада такомиллаштириш соҳа олдида турган муҳим вазифадир. Шу мақсадда Республика ихтисослаштирилган онкология ва радиология илмий-амалий тиббиёт маркази қатор хорижий клиникалар ва институтлар билан ҳамкорлик меморандуми имзолади. Ҳозирги кунгача 100 га яқин мутахассислар АҚШ, Польша, Ҳиндистон, Туркия, Россия, Беларус ва бошқа нуфузли чет эл муассасаларида қисқа ва узоқ муддатларда ўз малакаларини ошириб келишди.\nЎсма касалликларини ташхислашни халқаро андозалар даражасига кўтариш мақсадида пойтахтимизда, Самарқанд, Фарғона вилоятларидаги онкология муассасаларида ҳудудлараро иммуногистохимик лабораториялар ташкил қилинмоқда. Шунингдек, тиббиёт муассасалари замонавий нур терапия, гамма терапия, брахитерапия, МРТ+гипертермия, ПЭТ томография, “da Vinci” робот ускунаси, Кибер тиғ, ангиографик комплекс каби энг замонавий ташхислаш ва даволаш ускуналари билан жихозланади.\nМарказнинг барча вилоят филиалларида кечки босқичлардаги беморларга ёрдам кўрсатиш учун жами 200 ўринли паллиатив ёрдам бўлимлари ташкил қилинмоқда. Хозирги кунгача 4 та вилоятда шундай бўлимлар очилди ва йил охиригача барча вилоят филиалларида паллиатив бўлимлар ташкил қилинади. Кечки босқичлардаги, махсус давога эҳтиёж бўлмаган оғир беморларга ёрдам кўрсатувчи ҳудудлараро Хоспислар Тошкент шаҳри, Фарғона, Урганч ва Самарқанд шаҳарларида фаолият юритиши йўлга қўйилмоқда.\nБажарилаётган бундай чора-тадбирлар инсон соғлиғини асраш учун жуда муҳим, албатта. Бироқ, касалликни даволашдан кўра олдини олган афзал, деган тушунча, онкология соҳаси учун янада қимматлидир. Шу боис, аҳоли орасида касалликнинг олдини олиш устувор вазифа бўлиб қолмоқда. Бугунги замонавий тадқиқотлар шуни исботладики, ҳар бир инсон кундалик ҳаётида амал қилиши мумкин бўлган оддий усуллар ёрдамида онкологик касалликларнинг олдини олиш мумкин экан. Яъни, рационал овқатланиш, жисмоний фаол бўлиш, чекиш, ичиш каби зарарли одатлардан тийилиш, соғлом турмуш юритиш, ўз вақтида тиббий кўрикдан ўтиб туриш инсонни бундай оғир касалликларга чалинишдан асрайди.\nАҳоли орасида бундай тушунчаларни кенг тарғиб қилиш, халқимизга кўрсатилаётган тиббий-профилактика ёрдамини ривожлантириш мақсадида саратон профилактикаси маркази ташкил қилинди, кўкрак бези ва бачадон бўйни саратони скрининг тадқиқотлари бошлаб юборилди, жойларда шифокорлар онкологик эҳтиёткорлигини ва аҳоли ўртасида онкологик жиҳатдан хабардорликни ошириш мақсадида махсус гуруҳлар тузилиб, улар томонидан регуляр чиқишлар амалга оширилмоқда. Оммавий ахборот воситаларида мақолалар, видеороликлар намойиш этилаётир.\nСут бези саратони скрининги ўтказиш учун 13 та мобил ва 16 та стационар маммографик ускуналар харид қилинмоқда. Бундан ташқари, қизилўнгач, меъда ва колоректал саратон бўйича эса Фарғона вилоятида тажриба тариқасида скрининг тадқиқотлари режалаштирилган.\nМатбуот анжуманида онкология хизматининг бугунги ҳолати ва истиқболлари, амалга оширилаётган тиббий-ижтимоий лойиҳалар ва келгусидаги режалар ҳақида батафсил маълумот берилди. Журналистларнинг саволларига мутахассислар атрофлича жавоб қайтарди.


ИнтерФУТБОЛ :: Қадринг билинди, футбол...\nҚадринг билинди, футбол...\n«Қўрққанга қўш кўринади», «Чумчуқдан қўрққан тариқ экмайди», «Тоғ келса кемиради, сув келса симиради» каби бир қатор мақоллар халқимиздаги шижоат ва қийинчиликлардан чўчимаслик фазилатини ифодалайди. Доно халқимиз яна «Ўзингга эҳтиёт бўл, қўшнингни ўғри тутма» дейди тагдор қилиб.\nДемак, бардошим ва эҳтиёткорлигини ҳамиша мувозанатда сақлаш лозим. Бу хулоса рингда аёвсиз жанг олиб бораётган боксчининг ҳолатини эслатади. Боксчи учун зарба йўлланг – бош мақсад, айни чоғда ҳимояланиш, рақиб зарбасидан эҳтиёт бўлиш ҳам унинг учун муҳим жараён. Қисқаси, зарба йўллаш ва рақиб ҳужумидан ҳимояланиш мувозанати – боксчи учун ғалаба йўладаги муваффақият калити.\nҚадрли мухлис! Сезиб турибсизки, бокс ҳақида сўзлаб туриб коронавирусга қарши кураш чоралари ичида энг мақбули карантин эканлигини таъкидламоқчимиз. Карантин балки ЕЧЛдан «Ливерпул»ни чиқариб юборган «Атлетико» ўйин услубини ёдингизга туширгандир. Мустаҳкам ҳимоя, рақиб ҳужумининг ҳар бир жиҳатини назардан қочирмайдиган даражадаги концентрация ва вазият етилгач ҳужумга ўтиб гол уриш, ғалаба қозониш. Бугун инсоният коронавирусни шу услубда маҳв айламоқчи. Маъқул йўл!\nҚатъий тартиб, ижро интизоми ва эркинлик масъулияти тараққиёт учун зарур эканлиги яна бир бор тасдиқланди. Анна, Женнаро Гаттузо мураббийлигидаги «Наполи» машғулотларни бошлабди. «Милан»нинг собиқ юлдузи табиатини яхши билган мухлислар учун бу ҳол янгилик ҳисобланмайди. Чунки Гаттузо бор жойда анархияга йўл қўйилмайди. Бу эса «Наполи» муҳитида коронавирусга йўл йўқ деганидир. Бошқача айтганда, карантиннинг кучайтирилиши соғлом муҳитни тезроқ қайтаради, чеклов муддатини қисқартиради. Қатъий чоралар мутахассислар ўйлаганларидек вазиятнинг издан чиққанини ва карантин муддатини чўзилишидан дарак бермайди, аксинча, бу – коронавирусдан халос бўлишни тезлаштирувчи омилдир. Шу йул орқали футбол яна мухлислар ҳузурига қайтади, бу жараён тезлашади. Қайтмаса ҳам бўлмайди. Мухлислар аллақачон катта футболни соғинишди. Мазкур мулоҳазаларни ёзишдан аввал бир неча мухлисдан аҳвол сўрадик. «Хўш, нима ишлар билан бандсиз?» деган саволимизга уларнинг барчаси «Суци» - «Славия» учрашувини томоша қилиб хумор ёзилганини айтишди. Унча-мунча футбол учрашуви савиясини назар-писанд этмайдиган бу мухлислар Беларусь чемпионати ўйинини томоша қилиб роҳатланишибди. Яна ўзларини оқлаб, «Жасур Яхшибоевнинг ҳурматидан кўрдик!» дейишлари ортиқча. Тўғри, Жасурнинг «дубл»идан ҳаммамиз қувондик. Лекин Жасур урган ажойиб голлар билан Беларусь чемпионатининг қадри ошиб қолмайди. Боз устига «Энергетик БГУ» мураббийининг фикрича, у томонларда Жасурдан ўтадигани йўқ эмиш. Шу маънода «Слуцк»-«Славия» учрашувига қизиқиш – футбол соғинчидан далолат. «Чао бомбино» дегани – шу. Нодир Думбадзенинг шу номли ҳикоясидаги охир-оқибат қотган, кўкарган нонларни ҳузурланиб чайнаган қаҳрамонларни назарда тутяпмиз бу ўринда. Ҳикояни сўзлаб суҳбатдошларимиз билан ҳазиллашдик. Майли, шунақаси ҳам бўлади-да гоҳи-гоҳида. Инсоният муттасил равон йўлдан юрмаган-ку! Энг асосийси – ўнқир-чўнқирлардан омон-эсон чиқиб олишда. Президент Шавкат Мирзиёевнинг мурожаатидан сўнг халқимиз карантин даврини оқилона ўтказмоқда. Наврўз куни сулоламиз вакиллари ҳаётини кузатиб бунга амин бўлдик. Жажжи жиянларимиз Муроджон ва Муртазо оналари назоратида тўп тепишмоқда. Тўп тепишдан чарчаган Муроджон шеър ўқиб барчамизнинг кайфиятимизни кўтаради:\nСаводини сал чаламиш.\nЁз десалар «темир» деб,\nСен ёзибсан «кемир» деб…\nЎзбекистон халқ шоири Анвар Обиджоннинг кичкинтой тилидан айтилган бу шеърида моҳиятан катта ҳақиқатлар яширин. Карантин – кўпга келган тўй ва ундан ўз манфаати йўлида фойдаланишни кўзлаган «каламуш»ларнинг борар жойи – жаҳаннамдир. Ҳаёт давом этади ва тез фурсатларда коронавирус-поронавирусларни шу жаҳаннам қаърига улоқтириб ташлайди. Қадрини ўтказган қадрини синаган футбол эса яна яйраб-яшнаб мухлисларини бағрига босади.\nМуҳаммадвали МАМАТВАЛИЕВ, "ИнтерФУТБОЛ" нашри


Бу йилги баҳор анча серёғин келди. Мамлакатимизнинг айрим ҳудудларида сел келиш ҳолатлари кузатилди. Бу табиий офатдан Сўх туманининг Малбут ва Тул қишлоқларида яшовчи аҳоли ҳам жабр кўрди, хонадонларга зарар етди.\nДўст бошга оғир кун тушганда билинади, деганларидек, Ўзбекистон касаба уюшмалари Федерацияси Фарғона вилояти кенгаши мутасаддилари дарҳол сел келган қишлоқларга бориб, аҳоли билан суҳбатлашди. Жабр кўрган хонадонлар рўйхати тузилди.\n– Сел келиши натижасида уйимизни сув босди. Айрим нарсаларни ташишга улгурдик, айримлари қолиб кетди, – дейди Малбут қиш лоғида яшовчи Тошмаҳамат Тешабоев. – Шундай синовли кунда касаба уюшмалари дардимизга шерик бўлиб, ёрдамини аямади. Бизга энг зарур бўлган озиқ-овқат маҳсулотларини беришди. Шукр, улар кўрсатган ёрдам туфайли, оғир кунларимиз ортда қолди. Бу ёрдамни сира унутмайман.\nСел оқибатида Рисқинисо Қурбоналиеванинг уйига ҳам зарар етди. Оиладаги олти жоннинг ҳаловати бузилди.\n– Анча йиллардан буён бунақанги сел келмаганди, – дейди Рисқинисо Қурбоналиева. – Энг ёмони егуликларимиз сувда қолиб кетди. Яхшиям, касаба уюшмалари бор экан, жабр кўрганимизни билиб, озиқ-овқат маҳсулотлари бериб кетишди. Бошимизга кулфат тушганда ёрдамини аямаган касаба уюшмаларига қишлоқдошларим номидан миннатдорлик билдираман.\n“Farg’onaazot” акциядорлик жамиятида жамоа шартномаси якунига бағишланган Конференция\n📊Касаба уюшмаларининг, улар бирлашмаларининг, бўлинмаларининг ва бошланғич касаба уюшмалари ташкилотларининг мол-мулкини шакллантириш манбалари\nНавбатдаги Milliy maqsadlari indikatorlarini shakllantirishda aholini ro‘yxaiga olishning roli katta\nАввалги Мавсум кўнгилдагидек ўтади


Зариф Венди Шерманга: Баржом қайта музокара қилинмайди - Parstoday\nмарт 05, 2021 18:14 Asia/Tashkent\nФорс янгиликлар агентлигининг хабар беришича, Муҳаммад Жавод Зариф Twitter-да Шерманнинг Ғарбий Осиё минтақаси 2021 йилда ўзгарган, шу сабабли Эрон билан Ядровий битим бўйича музокаралар янги шароитларни ҳисобга олган ҳолда амалга оширилиши керак, деган даъвосига ишора қилиб ёзди: 2021 йил 2015 йил (ядровий битим имзоланган йил)дан фарқ қиларкан, демак, ҳозирги вазият 1945 йилги (БМТ Хавфсизлик Кенгаши томонидан вето ҳуқуқига эга давлатлар тасдиқланган) вазиятдан кескин фарқ қилади.\n"Шундай экан, келинг, БМТ Низомини ўзгартириб, АҚШ томонидан тез-тез суиистеъмол қилинадиган вето ҳуқуқини олиб ташлайлик", деди Зариф 1945 йилга нисбатан 2021 йилда ўзгарган вазиятларга ишора қилиб.\nЭрон Ислом Жумҳурияти Ташқи ишлар вазири Баржом қайта музокара қилинмаслигини таъкидлаб, АҚШни Ядровий келишувдаги мажбуриятларини амалга оширишга чақирди.\nКенг қамровли қўшма ҳаракатлар режаси (CЖАП) - Эрон билан 5 + 1 ( БМТ Хавфсизлик Кенгашининг бешта доимий аъзоси ва Германияни ўз ичига олган) ўртасида 2015 йилда эришилган ва 2016 йил январида кучга кирган келишувдир.\nҚўшма Штатларнинг собиқ президенти Доналд Трамп 2018 йил 8-май куни Вашингтоннинг БМТ Хавфсизлик Кенгаши олдидаги мажбуриятларини бузган ҳолда халқаро шартномадан бир томонлама чиқиб кетди ва санкциялар қайтарилишини эълон қилди.\nТрампнинг бу ҳаракати маҳаллий ва халқаро миқёсда қораланишга сабаб бўлди.\nАқшнинг янги президенти Жо Байденнинг маъмурияти, бундан олдин Баржомга қайтишини ва Эронга қарши санкцияларни бекор қилишни ваъда қилган эди. Яқинда у Баржомга қайтишни ядровий келишувни "мустаҳкамлаш ва узайтириш" учун асос сифатида ишлатмоқчи эканлигини эълон қилди.\nЭрон Ислом Жумҳурияти шунингдек, Қўшма Штатларнинг Ядровий келишувга қайтиб ўз мажбуриятларини бажариши учун ҳеч қандай янги шартларни ёки талабларни қабул қилмаслигини билдириб келмоқда.


22 октябр 2020, Тошкент вақти: 23:39\nҚашқадарё вилоят, Косон туманлик 17 яшар Н.Б. 1 июль куни Жиноят ишлари бўйича Косон туман судининг қароридан норози бўлиб, Жиноят ишлари бўйича вилоят ишлари судига кассация шикояти ёзди.\nЖиноят ишлари бўйича Косон туман суди 9 июнь куни 22 яшар Боймурод Бердиёровни Ўзбекистон Республикаси Жиноят кодекси 128-моддасининг (Ўн олти ёшга тўлмаган шахс билан жинсий алоқа қилиш) биринчи қисми билан айбли деб топган, аммо шу кодекснинг 64-моддаси (Жавобгарликка тортиш муддатининг ўтиб кетганлиги муносабати билан жиноят учун жавобгарликдан озод қилиш) биринчи қисмининг “а” банди га асосан озод қилган эди.\nҲукмни шарҳлаган ўзбекистонлик адвокатнинг фикрича, 64-модда Боймурод Бердиёровга нисбатан нотўғри қўлланилган.\nКосон туманидаги 6-мактабнинг ўқувчиси бўлган Н.Б. Озодликка ўтган йилнинг октябрида мурожаат қилиб, уни қўшниси Боймурод Бердиёров зўрлагани, аммо тергов у танимаган бошқа шахсни жавобгарликка тортгани ҳақида айтган эди.\nОзодлик бу воқеа юзасидан суриштирув ўтказиб тўртта мақола эълон қилди. Қайта ўтказилган тергов давомида Боймурод Бердиёров вояга етмаган Н.Б. билан жинсий алоқа қилганини бўйнига олган ва иш судга оширилган эди.\nЛекин Н.Б. Бердиёров жазосиз қолганидан норози эканлигини айтар экан, бу ишга алоқаси умуман бўлмаган бошқа шахсни айблаб, тергов муддатини атайин чўзган терговчиларга нисбатан ҳеч қандай жазо кўрилмагани, унинг туғилган фарзанди ноқонуний йўл билан бошқа бировга бериб юборилганидан арз қилди.\nИккинчи бор тергов ўтказган Қашқадарё вилоят ИИБ терговчиси тергов ҳаракатлари қонуний олиб борилганини айтди.\nКосон туманидаги 6-мактаб ўқувчиси Н.Б. 2017 йилда 14 ёшда, 9- синф ўқувчиси бўлган. Ўқувчи қиз ўша пайтда 20 ёшда бўлган ён қўшниси Боймурод Бердиёров уни зўрлаганини ва оқибатда қиз фарзанд кўрганини айтган эди.\nЖиноят ишлари бўйича Косон туман суди ҳукмидан норози бўлган Н.Б.нинг айтишича, суд унинг таклифларини инобатга олмаган:\nТуққан боламни бошқатдан ДНК қилинглар, отаси кимлиги аниқ бўлади, дедим.\n- Биринчи суд бошланганда менинг таклифларим бор, деб айтдим. Биринчиси, терговчиларни чақиртиринг, чунки улар бирор марта ҳам айбланувчилар билан мени юзлаштирмаган. Иккинчиси, менинг номимдан ёзилган битта тилхат бор. Бу тилхатда мен гўёки учта бола билан жинсий алоқа қилганлигим ёзилган. Лекин ҳуснихат ҳам, имзо ҳам меники эмас. Меники эмаслигини имзодан ҳам билса бўлади, Имзонинг биринчи “В” ҳарфи лотинча ёзилган, мен эса кирилча “Б” билан имзо қўяман. Бу хатни Тошкентга, қайта хатшунослик экспертизасига беринглар, дедим. Тўртинчи таклифим, туққан боламни бошқатдан ДНК қилинглар, отаси кимлиги аниқ бўлади, дедим. Бешинчидан, мени туғдирган аёл гувоҳ сифатида ўтяпти. У қанақасига гувоҳ бўлади? У касаллик варақаси очмаган, наркоз таъсирида эканлигимда боламни олиб қолиб мени роддомдан чиқариб юборган. Менга наркоз берган врач ҳам терговда умуман йўқ. Суд бу таклифларимни ҳаммасини рад қилди.\nН.Б.нинг иддао қилишича, терговчилар Боймурод Бердиёровни жавобгарликдан қутқариш учун терговни атайлаб чўзган:\nБоймуроднинг қариндошлари ҳокимликда ишлагани учун у жавобгарликка тортилмади.\n- Косон тумани ИИБ терговчиси Нодир Муродовга мени Боймурод зўрлаган эди, деб айтиб турсам ҳам, ҳамма қариндошларимни, маҳалладош болаларни ДНК қилдириб вақтни атайин чўзди. Ахийри мижози заифлиги сабабли янги уйланган хотинидан ажрашган бир йигитни топиб, ҳамма айбни ўшанинг бўйнига қўйди. Боймуроднинг қариндошлари ҳокимликда ишлагани учун у жавобгарликка тортилмади. Онам ҳақсизликка чидолмай икки марта ўз жонига қасд қилганидан ва бу ҳолатлар Озодликда ёритилганидан кейин, вилоят ИИБ терговчилари ишни қайтадан тергов қилганда Боймурод айбини бўйнига олди. Лекин суд воқеа муддати ўтган деб, уни озод қилди.\nЎтган уч йил давомида жиноят иши сохталаштирилганига норозилик билдириб, Н.Б.нинг онаси икки марта, қизнинг ўзи эса бир марта жонига қасд қилгани ҳақида Озодлик хабар берган эди.\nЎқувчи қизнинг иддао қилишича, туққан чақалоғини унга бермай бошқага сотиб юборган, воқеани ҳуқуқ идораларидан қарийб икки йил давомида яшириб келган доя, туғруқхона бош шифокори, "бу ишга бош қўшган мактаб директори" тегишли жазо олмаган.\nАммо Қашқадарё вилоят прокуратураси ўта оғир жиноятларни тергов қилиш бўлими теров гуруҳи раҳбари А.Т.Ниёзов имзоси билан ёзилган айблов қарорида Косон тумани туғруқ мажмуаси бош шифокори лавозимида ишлаб келган Наргиза Бегимова айнан шу иш бўйича Ўзбекистон ЖК 205- моддаси, 1-қисми (ҳокимият ёки мансаб ваколатини суиистеъмол қилиш), 209- моддаси 1-қисми(мансаб сохтакорлиги), 241- моддаси 2-қисми(жиноят ҳақида хабар бермаслик ёки уни яшириш), 116-моддаси 3-қисми (касб юзасидан ўз вазифаларини лозим даражада бажармаслик) моддалари билан айбланган.\nКосон туғруқхонаси Наргиза Бегимова эълон қилинган айблов нусхаси\nАйни кунларда Косон туман Жиноят ишлари судида бош шифокор устидан бошланган суд давом этмоқда.\nЎқувчи қизнинг айтишича, суд давом этаётган бўлса-да, у бирор марта бу жараёнга на гувоҳ, на жабрланувчи сифатида чақирилди.\nКосон туман ИИБ терговчиси Нодир Муродов Озодлик қўнғироқларига жавоб бермади.\nН.Б. ишини қайта тергов қилган Қашқадарё вилоят ИИБ терговчиси Олим Анваровнинг Озодликка айтишича, қайта тергов холис ўтган:\n- Биз Н.Б.ни қўшниси Бердиёров Боймурод зўрлаган деб айблов эълон қилиб бердик.\n- Биз Н.Б.ни қўшниси Бердиёров Боймурод зўрлаган деб айблов эълон қилиб бердик. Ундан олдин ҳеч ким айбланмаган бу иш бўйича. Н.Б. болани ДНК экспертиза қилишга рухсат бермаган. Бошқа болалар билан бўлганман деб тилхат ҳам ёзиб берган.(бу тилхат ҳақида юқорида эслатдик – таҳририят). Тилхат экспертизадан ўтказилган. Ҳуснихат уники эканлиги тасдиқланган. Агар у тан олмаса буни бу унинг муаммоси. Тергов холис ўтказилган.\nБу иш юзасидан биринчи тергов ўтказган Косон туман ИИБ терговчиси Нодир Муродов 2019 йилнинг 5 ноябрида Дарё.уз журналистига берган интервьюсида чақалоқнинг отаси Боймурод Бердиёров эмас, балки унинг маҳалладоши А.Ж. эканлигини айтган эди.\nОзодлик билан суҳбатда А.Ж. унинг мижозлиги заифлиги сабабли ўқувчи қиз билан жинсий алоқада айбланиши унга нисбатан туҳмат бўлганини Озодликка айтган:\n“Йўқ, йўқ, йўқ! Бу менга нисбатан ғирт туҳмат бўлди. Мен тўғрисини айтаман, менинг эркаклигимда проблема бор. Агар мен шу ишни қила олганимда эди, янги уйланган гулдай хотиним қиз ҳолида уйдан чиқиб кетмасди. Соғлиғим бу ишга бўлмагани учун кетди. Нега булар мени бунча қийнайди, экспертизасига ҳам бордим, бошқасига ҳам бордим. Ўшанда айтганман ҳамма нарсани, мен қилмаганман бу ишни, деб. ДНК ҳам олди, бошқа анализ ҳам олди, кимлардир бу ишни қилиб, пул билан ёпиб, бир камбағалнинг бўйнига иламан дейди. Етимни қовурғасини синдирмаслик керак туҳмат билан, деган эди 2019 йилнинг 1 ноябрь куни А.Ж.\nЛицензиясидан айрилишдан чўчиб, исми сир қолишини сўраган ўзбекистонлик адвокатлардан бирининг айтишича, суд бу ҳолатда Боймурод Бердиёровга нисбатан жазо қўллаши керак эди:\nКўрсатилган муддатдан олдин ариза билан мурожаат қилган бўлса ва жиноят иши қўзғатилган бўлса унда айбланувчи жазога тортилиши керак.\n“Аслида жиноят содир қилинган пайтдан бошлаб муддат кетади. Лекин аризачи 64-моддада кўрсатилган муддат ўтиб бўлганидан кейин ариза берганида у ҳолатда бу моддани тадбиқ қилса бўларди. Лекин ўша кўрсатилган муддатдан олдин ариза билан мурожаат қилган бўлса ва жиноят иши қўзғатилган бўлса унда айбланувчи жазога тортилиши керак. Бу ҳолат юзасидан жиноят иши эса 2019 йилнинг 1 майида қўзғатилганини ҳисобга олсак судья нотўғри ҳукм чиқаргани англашилади”.\nКосон туман Жиноят ишлар суди котиби Умид Отабоев ҳукмдан норози томон кассация шикояти бериши мумкинлиги айтди.\nН.Б.нинг айтишича, судда прокурор Б.Б.га ўн йил қамоқ жазоси сўради, лекин суд раиси уни озод қилди:\nУч йилдан буён менинг ҳаётим дўзахга айланган.\n“Уч йилдан буён менинг ҳаётим дўзахга айланган. Ўқитувчи онам бу туҳматларга чидолмай икки марта ўз жонига қасд қилди. Ўзим ҳам ҳаётдан тўйиб кетиб, жонимга қасд қилдим, лекин ўлмай қолдим. Одам жиноят қилиб уч йил яшириниб юрса, кейин жиноятни суриштириш вақти ўтди деб уни озод қилиб юборишаверар эканда. Мендан зўрлик билан тортиб олган қизимни қайтаришларини талаб қиламан. Бу ишга аралашган барча терговчи, дўхтир, мактаб директорлари жазоланишини талаб қиламан”.


72 СОАТДАН СЎНГ НАФАС ОЛИШ ЖАРАЁНИ ЭРКИНЛАШАДИ... — Ishonch Gazetasi\nКашандалик ҳам нашавандлик ва гиёҳвандлик каби ҳаёт кушандасидир. Аҳоли ўртасида чекишга, қўйингки, зарарли одатларга қарши тарғибот ишларини олиб боришда муштарийлар ҳам баҳоли қудрат ҳисса қўшмоқда. “Устаз жолы” газетасида шифокор-журналист Алламберген Нурниязовнинг мавзу юзасидан мақоласи берилди.\nТАМАКИ ТУТУНИГА “ТЎЙГАН” ОДАМ ҲАЁТДАН ТЎЙМАЙ ҚОЛАДИ\nЕр юзида ҳар йили 5 миллиондан кўпроқ одам тамаки чекишдан келиб чиқадиган касалликлар туфайли нобуд бўлар экан. Кашандалик эса инсон умрини тахминан 15 йилга қисқартириши маълум.\nТамаки чекмайдиган одамга нисбатан кашанда инсонда ўпка тўқимаси касаллиги 10, туберкулёз 2, ўпка тўқимаси рак касаллиги 10-20, юрак инфаркти 10, стенокардия ва ошқазон-ичак касалликлари 10-12 бора кўп учрайди.\nЧекиш хотин-қизлар учун ўта хавфли. Тамаки тутини таркибидаги заҳарли ва зарарли моддалар ҳомиладорлик даврининг нормал ўтишини бузади. Шу туфайли чекувчи аёлларда ҳомила тушиши тез-тез учрайди.\nЧекиш ёш болалар учун ҳам хавфлидир. Болаларнинг хулқ-атвори ўзгариб, тез аччиғи чиқадиган бўлиб қолади. Уларда иммунитет пасаяди. Тамаки тутинига “тўйган” болада уйқусизлик кузатилади ва дарсларни ўзлаштириш сусаяди.\nЭнди тамаки чекишнинг оилага етказадиган иқтисодий зарарини ҳисоблаб кўрайлик. Хонадонда бир одам тамаки чекадиган бўлса, бир кунда 20 та (бир пачка), бир йилда 360 пачка, 10 йилда 3600 пачка тамаки чекар экан. Бир пачка сигарет ўртача 5 минг сўм десак бир ойда 150 минг сўмга, ўн ойда 1 млн. 500 минг сўмга, ўн йилда эса 18 млн. сўмга тамаки харид қилинади. Агар оилада икки одам кашанда бўлса, ушбу маблағни иккига кўпайтиришга тўғри келади.\nИлмий манбаларга эътибор берадиган бўлсак, тамаки чекишни тўхтатган инсонда:\n– 20 минутдан сўнг артериал қон босими ва юракнинг уриши меъёрга тушади.\n– 8 соатдан кейин қондаги кислород миқдори табиий ҳолатига тушади, никотин ва углерод оксиди 50 фоизга камаяди.\n– 24 соатдан кейин танадан углерод оксиди тўла чиқади ва жисм тозалана бошлайди.\n– 48 соатдан сўнг инсоннинг ҳар хил ҳидларни сезиш қобилияти қайта тикланади.\n– 72 соатдан сўнг нафас олиш жараёни эркинлашади ва бронхлар тозаланади.\n– 1 йилдан сўнг юрак миокард инфаркти касаллигининг пайдо бўлиш хавфи 50 фоизга камаяди.\n– 10 йилдан сўнг ўпка раки касаллигининг пайдо бўлиш эҳтимоли 50 фоизга пасаяди.\nМана шундай зарарли одатлардан эртароқ қутилган оилаларда соғлом ҳаёт ва муҳит шаклланади. Бир сўз билан айтганда соғлиғимиз ўз қўлларимизда эканлигини унутмаслигимиз керак.\nҚорақалпоғистон бўлими аъзоси, шифокор-журналист\n2019 йил 3 июнь, 22-сон


Чучвара тайёрлаш линияси - UZCHINATRADE.COM\nЧучвара тайёрлаш линияси\nЧучвара тайёрлаш анъанаси бизга Хитойдан кириб келган. Хитой ушбу маҳсулотнинг ватани бўлиб, қадимда чучвара у ерда оиладаги бойлик ва тўқликни ифодалаган.\nШуни таъкидлаш керакки, чучвара тайёрлаш жараёни катта майдон, қимматбаҳо ускуналар ва кўп сонли ишчиларни талаб қилмайди.\n•\tЧучвараларга шакл берадиган автомат;\n•\tУнни элас мосламаси;\n•\tХамир қориш ускунаси\n•\tГўшт майдалагич;\n•\tҚиймани араштиргич;\n•\tҚадоқлаш машиналари;\n•\tТасмали транспортер;\n•\tХом ашё ва тайёр маҳсулотни сақлайдиган совутиш камералари\nИшлаб чиқариш қуввати: 200-250 кг/соат\nОнлайн сўров Чучвара тайёрлаш линияси


Об-ҳаво маълумоти: жазирама кунлар бошланмоқда\n09.05.2018 17:37 0 1639\nЎзбекистон гидрометеорология хизмати марказининг хабар қилишича, 10 май куни Тошкент шаҳрида ҳаво ўзгариб туради, ёғингарчилик кутилмайди. Ҳаво ҳарорати кечаси +18 ... +20 даража, кундузи +34 ... +36 даража иссиқ бўлади. Сониясига 5-10 метр тезликда шамол эсади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Ҳаво ҳарорати кечаси +20 ... +25 даража, кундузи +35 ... +40 даража иссиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nБухоро ва Навоий вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +20 ... +25 даража, кундузи +35 ... +40 даража иссиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +18 ... +23 даража, кундузи +35 ... +40 даража иссиқ бўлади. Сониясига 3-8 метр тезликда шамол эсади.\nФарғона водийси вилоятларида ҳам ҳаво ўзгариб туради, ёғингарчилик кутилмайди. Ҳаво ҳарорати кечаси +15 ... +20 даража, кундузи +32 ... +37 даража иссиқ бўлиши кутиляпти. Сониясига 5-10 метр тезликда шамол эсади, 12-17 метргача кучайиши мумкин.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, ёғингарчилик кутилмайди. Ҳаво ҳарорати кечаси +10 ... +15, кундузи +20 ... +25 даража иссиқ бўлади. Нурафшонда эса кечаси +18 ... +23, кундузи +32 ... +37 даража исиши мумкин. Сониясига 5-10 метр тезликда шамол эсади, 12-17 метргача кучайиши мумкин.


Замонавий қиёфа бағишлаган 45 кун\nФарғона водийсининг асосий сув тармоғи ҳисобланган Катта Фарғона канали азалий анъана – ҳашар йўли билан 45 кунда барпо этилганини кўпчилик билади. Қувонарли жиҳати, халқимизнинг улкан бунёдкорлик салоҳияти бугун ҳам ўзини намоён этмоқда. Жиззах вилоятининг Дўстлик туманидаги Манас қишлоғи қирқ беш кун ичида тубдан ўзгариб, кўркам шаҳарча тусини олгани бунинг тасдиғидир.\n≡Долзарб мавзу ✔ 440  13:23, 11.06.2018\nизчиллик билан жорий этилмоқда\nЖиззах шаҳар ИИБ 2-сонли ички ишлар бўлинмаси биноси шу йилнинг март ойида фойдаланишга топширилди. Бу ерда профилактика инспекторлари, тезкор вакиллар, навбатчилик қисми ходимлари, «Заргарлик» маҳалла фуқаролар йиғини фаоллари ва посбонлар, нарколог шифокорлар учун барча шароитлар яратилган. Шунингдек, маънавият хонаси ва ётоқхона мавжуд.\n≡Долзарб мавзу ✔ 354  13:25, 21.05.2018\nАввал хабар қилинганидек, Ўзбекистон Республикаси Президенти Шавкат Мирзиёев Америка Қўшма Штатлари Президенти Дональд Трампнинг таклифига биноан 2018 йил 15–17 май кунлари расмий ташриф билан ушбу мамлакатда бўлди.\n≡Долзарб мавзу ✔ 259  13:12, 21.05.2018\nЙЎЛ БЕЛГИЛАРИ ТЎҒРИ ВА МАҚСАДЛИ ЎРНАТИЛСА...\nёхуд эътирозга сабаб бўлаётган ҳолат ҳақида\nТаҳририятимизга Хоразм вилоятининг Қўшкўпир туманидаги Довуд маҳалласида яшовчи фуқаро Қадам Ҳайитбоевдан мактуб келди.\n≡Долзарб мавзу ✔ 413  11:20, 30.04.2018\nОРЗУ-ҲАВАС КУЛФАТ КЕЛТИРМАСИН\nШаҳрисабз туманидаги маҳаллалардан бирида рўй берган бу воқеага кўп бўлгани йўқ: наҳорги ошга келаётганларнинг кети узилмасди. Ошдан қайтаётганлар бир-бирига «Фалончи ака жуда сахий, қўли очиқ одам. Ошга аҳамият бердингизми, гуручидан гўшти мўл, барака топсин», дейишарди.\n≡Долзарб мавзу ✔ 326  11:17, 30.04.2018\nЖаҳон тажрибасидан маълумки, жамиятда реал мулкдорлар илғор синфининг мавжудлиги барқарорлик ва фаровонлик гаровидир.\n≡Долзарб мавзу ✔ 439  12:26, 16.04.2018\n2017 йил 10 апрелда давлатимиз раҳбарининг «Ички ишлар органларининг фаолияти самарадорлигини тубдан ошириш, жамоат тартибини, фуқаролар ҳуқуқлари, эркинликлари ва қонуний манфаатларини ишончли ҳимоя қилишни таъминлашда уларнинг масъулиятини кучайтириш чора-тадбирлари тўғрисида»ги фармони қабул қилинди.\n≡Долзарб мавзу ✔ 312  12:18, 16.04.2018\nАСОСИЙ ВАЗИФА – ОДАМЛАРНИНГ ОҒИРИНИ ЕНГИЛ ҚИЛИШ\nХалқ билан мулоқот, аҳолининг дарду ташвишларини тинглаб, муаммоларга ечим топишда секторлар фаолияти муҳим аҳамият касб этмоқда. Зеро, ҳар бир раҳбар ўзига бириктирилган ҳудуд аҳолисининг муаммоларини ўрганиб, уларни имкон қадар ҳал этиб беряпти.\n≡Долзарб мавзу ✔ 425  11:42, 09.04.2018\nШу боис ҳеч бир мурожаат эътибордан четда қолмаслиги зарур\nМамлакатимизда қонун устуворлигини таъминлаш, фуқароларнинг ҳуқуқ ва манфаатларини ҳимоя қилишга устувор вазифа сифатида қаралмоқда.\n≡Долзарб мавзу ✔ 364  11:42, 09.04.2018\nПрезидентимиз Шавкат Мирзиёев ғояси билан мамлакатимизда халқ билан фаол ва очиқ мулоқот олиб бориш, жисмоний ва юридик шахслар мурожаатлари билан ишлаш борасида яратилган янги тизим одамларнинг дард-ташвишларини тинглаш, муаммоларини ҳал қилишдек эзгу мақсадларга хизмат қилмоқда.\n≡Долзарб мавзу ✔ 402  11:40, 09.04.2018\nТАЪЛИМ МУАССАСАЛАРИ ЁШЛАРНИ КУТМОҚДА\nЎзбекистон Республикаси Ички ишлар вазирлиги таълим муассасаларига ўқишга номзодлар танлови қандай амалга оширилади?\n≡Долзарб мавзу ✔ 919  12:35, 02.04.2018\nЖАФОКАШ АФҒОН ХАЛҚИГА ТИНЧЛИК КЕРАК\nБир давлатдаги нотинч вазият қўшни давлатларнинг тинч ҳаётини ҳам вақтинча бўлса-да, издан чиқаради. «Қўшнинг тинч — сен тинч» деб бежиз айтмаган халқимиз. Дарҳақиқат, ҳар бир инсон бахтли яшаши учун унга тинчлик ва омонлик керак\n≡Долзарб мавзу ✔ 367  12:25, 02.04.2018\nТЎЙДАН ОЛДИНГИ ВА КЕЙИНГИ МАШМАШАЛАР...\n≡Долзарб мавзу ✔ 369  13:26, 26.03.2018\n≡Долзарб мавзу ✔ 596  13:14, 26.03.2018\n≡Долзарб мавзу ✔ 380  13:01, 26.03.2018\n✔ 28  10:39, 04.02.2019\n✔ 80  12:59, 21.01.2019


Эртага об-ҳаво қандай бўлади? - Халқ сўзи\n18:53 11 Май 2020 Жамият\nГидрометеорология хизмати маркази эртага, 12 май куни мамлакатда кузатиладиган об-ҳаво ҳақида маълумот берди.\nТошкент шаҳри. Ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 18-20, кундузи 30-32 даража бўлади.\nҚорақалпоғистон Республикаси ва Хоразм вилояти. Ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 12-17, кундузи 20-25 даража бўлади.\nБухоро ва Навоий вилоятлари. Ҳаво ўзгариб туради, куннинг иккинчи ярмида баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 15-20, кундузи 25-30 даража бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20, кундузи 25-30 даража бўлади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20, кундузи 27-32 даража бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 13-18, кундузи 28-33 даража бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 7-12, кундузи 15-20 даража бўлади.\nМирзиёев Жапаровни президент сайловидаги ишончли ғалабаси билан табриклади\nШавкат Мирзиёев: Армия фақат қурол ва аслаҳа билан эмас, она Ватан учун жонини аямайдиган ҳарбийлар билан қудратлидир


Мазҳабга эргашиш қанчалик зарур. Баъзилар мазҳабга эргашиш шарт эмас деяпти. Шу гап тўғрими? - HIDOYAT.UZ\nАсосий саҳифа FAQ Мазҳабга эргашиш қанчалик зарур. Баъзилар мазҳабга эргашиш шарт эмас деяпти. Шу гап тўғрими?\nЧоп этилди Fevral 25, 2019 Мазҳабга эргашиш қанчалик зарур. Баъзилар мазҳабга эргашиш шарт эмас деяпти. Шу гап тўғрими?da fikr bildirishni o'chirish


АҚШ штатларида аномал об-ҳаво туфайли фавқулодда ҳолат эълон қилинди - zarnews.uz\nТехас ва АҚШнинг бошқа штатларида кучли қор ёғиши туфайли фавқулодда ҳолат эълон қилинди. Техасда сўнгги 30 йилдан ортиқ вақт давомида энг паст ҳарорат қайд этилди. Баъзи жойларда термометр -18 C га тушиб кетди.\nОдатда иссиқ ҳаво ҳукм сурган Теннеси, Техас, Кентукки ва Луизиана штатларидаги бўрон туфайли 11 киши ҳалок бўлди. Шимолий Каролинада худди шу бўрон туфайли содир бўлган торнадо 16 февраль куни эрта тонгда уч кишининг ҳаётига зомин бўлди.\nЖабр кўрган штатлар қаторига Миссисипи, Алабама ва Оклахома ҳам киради. Мамлакатнинг шимоли-ғарбидаги Орегон штатида ҳам об-ҳаво жуда ёмон.\nФақат ўтган якшанба куни Хюстонда 120 га яқин йўл-транспорт ҳодисалари қайд этилди. Қор бўрони пайтида Оклахома Сити яқинидаги катта трассада содир бўлган аварияда бир нечта юк машиналари ёниб кетди.\nСовуқ ҳаво ҳатто Шимолий Мексикага етиб борди, у ерда 4 миллиондан ортиқ уй ва корхона электрсиз қолди. Миллий об-ҳаво хизмати 150 миллиондан ортиқ америкалик (мамлакат аҳолисининг тахминан ярми) қаттиқ бўрон кутилаётган ҳудудларда истиқомат қилишини айтмоқда.\nҲукумат одамларга имкон қадар саёҳат қилишдан чекланишини маслаҳат бермоқда. Аэропортлар вақтинча ёпилган.\nТеглар: АҚШ фавқулодда ҳолат\nАҚШ Сенати Трампнинг импичментини конституциявий деб тан олди


Ўзбекистон мустақиллиги ғояси ҳақида - BBC News O'zbek\nЎзбекистон мустақиллиги ғояси ҳақида\nТУРКИСТОННИНГ МУСТАҚИЛЛИККА ҚОВУШАДИГАН ПАЙТИ ҚАЧОН БЎЛАДИ? (Мақола 1984 йилда эълон қилинган)\nТуркистон, маълумки, дунёнинг муҳим сивилизатсия марказларидан ҳисобланади. Бу ўлка 1925-йилдан бери Совет терминологиясида “Ўрта Осиё ва Қозоғистон” бўлиб қолди. Совет идора органлари бу ўлканинг исмини рад этиб, туркистонликлар орасида миллатга мансублик онгини йўққа айлантириш ниятида зўр бериб “Туркистон” номининг қўлланилишига қаршилик қилдилар.\nОдамни ҳайратлантирувчи ва янглиш бир шаклда, баъзан ғарблик тадқиқотчилар ҳам 1950-йилдан буён совет таъбири бўлган “Ўрта Осиё”ни қўлламоқдалар. Шу тариқа ғарб афкори умумиясида ва Ислом оламида “Туркистон” калимасининг унутилишига ҳисса қўшиб, совет нуқтаи назарига хизмат қилмоқдалар.\nТуркистон бутун Ўрта Осиёни юзага келтирмоқда, фақат Ўрта Осиё тупроқлари ичида бўлмоқда. Дунё қомусларида (масалан: Америка энсиклопедияси, Британия энсиклопедияси, Брокҳаус энсиклопедияси ва бошқаларда) бу ўлка жўғрофий жиҳатдан очиқ-ойдин суратда “Туркистон” сифатида зикр этилмоқда.\nАҚШ Конгрессининг 1959-йил июл ойида қабул қилинган “Асир Миллатлар Ҳафтаси” номли қонунида ҳам аён суратда “Туркистон” исмининг қўлланилиши диққатни ўзига тортади.\nШуларга қарамай Радио Либерти (“Озодлик” радиоси)нинг раҳбарияти 1978-йил кузида ўз нашрларида “Туркистон” ўрнига “Ўрта Осиё ва Қозоғистон” таъбирини қўлланиш мажбуриятини ўртага қўйди.\nШундай қилиб, жуда катта обрўга эга бўлган Америка ташкилоти, АҚШ Конгрессида қабул қилинган қонунга зид иш қилди. Агар Ғарбда, совет терминологиясида Ўрта Осиё (“Сентрал Асиа”) атамаси ўрнига “Туркистон”ни қўлласайдик ва ўзимизни совет таъсиридан ҳимоя қилиб, бу ўлканинг миллий борлиги ва шахсиятини рад этмасайдик, фойдалироқ ва одилроқ бўлардик.\nБу кун Туркистонда яшаётган 42 миллион инсондан 32 миллиондан ортиғини турк ва мусулмон бўлган ўзбеклар, қозоқлар, қирғизлар, туркманлар, қорақалпоқлар, уйғурлар, татарлар, озарбайжонлар ва тожиклар ташкил қилмоқда. Булардан қолган халқ эса рус мустамлакачилари (идора персоналлари, аскарий персонал) ва бу минтақага жойлаштирилган украинлар, белоруслар, эстонлар, литваликлар, олмонлар ва корейслардир.\nУмуман, маълумки, Туркистоннинг бу кунги тупроқлари 1715–1897-йиллар орасида Россия томонидан одим-одим ишғол этилгандир. Шунга қарамай, Бухоро ва Хева давлатлари Чор Русияси замонида ич ишларида мустақилликларини сақлаб қолгандилар. Фақат бу давлатлар ҳам 1920-йилда совет тажовузи оқибатида “Бухоро ва Хева совет Халқ Жумҳуриятлари” ўлароқ эълон этилдилар. Совет ҳукумати бу икки давлатнинг мустақиллик ҳақларини музокаралар чоғида қабул этган эди. Аммо 1924-йилда совет ҳукумати бир уруш оператсияси йўли билан бу икки давлатнинг чегараларида ёйилиб ва таҳдид этиб, давлат борлиқларига барҳам бериб, амалда тупроқларини ҳам ўзига қарам қилди.\nТуркистон Осиё ва Оврупо орасида боғланиш бунёд етган кўприкдир\nТуркистон Татар-Бошқирдистон, Сибирия, Мўғулистон, Хитой (Хитой ҳокимиятидаги Шарқий Туркистон билан), Ҳиндистон, Покистон, Эрон ва Кавказия билан муштарак чегаралари бўлган жўғрофий бир макондир. Туркистонга қўшни бўлган бу ўлкаларнинг катталиги 33 миллион квадрат километрга тўғри келади. Бу ўлкалар Туркистоннинг 4 миллион квадрат километрлик юз ўлчови билан биргаликда жуда катта жуғрофий минтақа эканлиги шак-шубҳасиздир.\nТуркистон ва унга қўшни бўлган ўлкалар маданий, иқтисодий ва диний нуқтаи назардан бир-бирлари билан мустаҳкам боғлиқдирлар.\nТуркистондан Оврупога ва Ўрта Шарқ ўлкаларига қулай ва қисқа йўллардан бориш-боғланиш мумкин.\nМасалан, Москва Туркистон чегарасидан ҳаво йўли ила 1000 км, Краков – Украина 770 км, Ростов – Дон 711 км, Арзрум, – Туркия 1010 км, Бағдод – Ироқ 1210 км, Теҳрон – Ерон 640 км, Кобул – Афғонистон 290 км узоқликдадир.\nРақамлардан ҳам англашиладики, Туркистоннинг Оврупо, Ўрта Шарқ ва Ич Осиё билан боғланиш имконлари жуда қулайдир. Бундай бир геополитик минтақа узра жойлашган Туркистон Совет Иттифоқига ҳар турли ташаббуслар имконини бермоқда.\nТуркистон Совет Иттифоқининг бебаҳо ҳарбий истеҳкомидир.\nСовет Иттифоқи Туркистонда қўшни ўлкаларга қарши икки ҳарбий округига эга. Туркистондаги Ўзбекистон, Тожикистон, Туркманистон Совет Жумҳуриятлари орқали Ўрта Шарқ, Ҳиндистон ва Покистон давлатлари ва Ўрта Осиёдаги Қозоғистон, Қирғизистон Совет жумҳуриятлари орқали Хитой ва Мўғулистон давлатлари контрол қилиб борилади, керак бўлганда ижро этиладиган ҳарбий оператсиялар шу икки ҳарбий округ томонидан планлаштирилади ва амалга оширилади.\nҲар икки ҳарбий округ ҳам энг замонавий қуроллар билан таъминланган бўлиб, совет ҳарбий идораси томонидан ҳам ҳамлакорлик кучи жуда юксак баҳоланмоқда.\nБу икки аскарий қўмондонлик айни замонда Шарқда кўтарилиши мумкин бўлган масалаларга қарши совет аскарий идорасининг стратегик ва тактик жиҳатдан илк планлаштириш марказлари бўлиб қабул қилинмоқда.\nТуркистон, Ўрта Шарқ, Ич Осиё, Оврупога қарши совет планлари ва амалга оширадиган тадбирлари жиҳатидан ҳам етакчи куч сифатида саналмоқда.\nБутун дунё жамоатчилиги, 1979-йил декабр ойидан буён Совет Иттифоқининг Афғонистонга қилган урушининг Туркистондаги ҳарбий округ томонидан планлаштирилганини яхши билиб олди. Туркистон геополитик ва табиий жўғрофияси ҳолатига кўра (жуда кенг ва ранг-баранг майдон эканлиги: саҳролар, водийлар, жарлар, тоғлар) атом бомбаси, ракеталар, учоқларнинг эҳтиёт қисмлари каби совет уруш воситалари ва Совет Армиясининг едириб-ичирилиши учун керакли бўлган маҳсулотларни сақлай олувчи асосий омбор бўлиб диққатни тортмоқдалар. Совет Иттифоқи ракеталарини ўт олдирувчи ва ҳаракатга солувчи майдон ҳам Туркистоннинг Бойқўнғир шаҳрида жойлашгандир.\nСовет Иттифоқи керак ҳолларда эҳтиёжи бўлган уруш материалларини Туркистонда созлаб (ўнглаб) олиш имконига ҳам эгадир. Сталин 1943-йилда сўзлаган бир нутқида ўз фикрини изоҳлаб: “Ўрта Осиё Совет Жумҳуриятлари ва Қозоғистон (яъни Туркистон) Қизил Армиянинг энг муҳим қурол омбори бўлганини” маълум қилган эди. Биз, бошқа совет нашридан ҳам 1942-йилда Совет Иттифоқининг бутун тупроқларида фойдаланилган ҳарбий материал Иккинчи жаҳон урушидан олдин Туркистонда тайёр қилиб қўйилганлигини ўргандик. Бундан ҳам, Совет Иттифоқи керакли ҳолларда Совет Армиясининг эҳтиёжи бўлган бутун ҳарбий материалини Туркистонда созлаб олиш имконига эга, деган маъно чиқмоқдадир. Туркистондаги совет қуролли кучларининг Ўрта Шарқдаги бутун ўлкалардан кучли эканлиги очиқ-равшандир.\nТуркистон Совет Иттифоқининг хом-ашё базасидир.\nАфкор оламга маълумки, Туркистон советларнинг энг қимматли хом ашё базасидир, буни советларнинг ўзи ҳам бир неча бора эътироф этганлар. Совет индустриясининг хом моддага бўлган эҳтиёжини қоплашда бу ўлка ҳал қилувчи рол ўйнамоқда.\nБу ҳақда “Бу кунги Туркистоннинг сиёсий ва сотсиал манзаралари” номли мақоламизнинг бир бобида баҳс юритгандик. Бу ердаги гапларга қўшимча қилиб шуни айтиш мумкинки, Туркистонда яна ниҳоятда бой запасга эга бўлган уран, олтин, кумуш ва платина конлари мавжуддир. Бир совет газетасида Туркистоннинг бой қазилма бойликларига мисол қилиб шундай маълумот берилган: “Қозоғистон Совет Жумҳуриятида ҳар йили 120-130 миллион тоннага яқин темир, 100 миллион тонна нефт ва 35 миллион тонна пўлат олинади”.\nТуркистон Шарқда коммунизмнинг таъсир марказидир.\nТуркистон коммунизмнинг Шарқдаги энг илғор қуролли кучи бўлиб майдонга чиқиши керак, деган тушунчаси, совет идорасининг қуйидаги ғоялари коммунизмнинг Шарқда ёйилиши борасида Туркистоннинг ўйнаган ролини тўла-тўкис намоён этмоқда:\nКенг жамоатчиликка маълумки, советлар коммунизмни Шарқда (айниқса, Ўрта Шарқда) тарқатиш учун олис масофаларга қўл узатганлар. Бу ерда мисол тариқасида совет ибораси бўлган “Тошкент руҳи”нинг туғилишини кўрсатиб ўтиш ўринли бўлар эди. Осиё, Африка ва Жанубий Америка ўлкалари учун 50-йиллари Туркистонда ташкил қилинган халқаро конференсия ва симпозиумларда Туркистоннинг оз ривожланган мамлакатлар учун “Совет системасининг мўъжиза модели” сифатида тақдим этилганини ва кам ривожланаётган мамлакатларда кўпгина тарафдор ва симпатия қозонилганини эслайлик. Аслида Совет Русияси ҳокимияти остида эзилиб ётган Туркистон гўё ривожланган машъал жумҳурият сифатида кўрсатилиб, у орқали советлар тарафидан Ислом ўлкаларида қанчадан-қанча тарғибот олиб борилганини унутиб бўлмайди.\nРуслар томонидан икки марта забт этилган Туркистон (биринчиси чоризм даврида, иккинчиси Совет Русияси замонида) мустамлака сифатида миллий борлиғини давом эттиришга, инсон ҳақ-ҳуқуқлари ва ҳурриятларидан баҳраманд бўлишга ҳақли эмасдир.\nТуркистон Москванинг жуда кескин ва қаттиқ контроли остида қолган. Совет Иттифоқи Туркистонни босиб ушлаб туриш учун қўлидан келган ҳар нарсани қилган. Шунга қарамай, Туркистон ҳақли равишда мустақиллик истагидан ҳеч қачон воз кечмаган. Биз бу ҳақиқатни 1918–1934-йиллар орасида (1923-йилгача жуда кенг миқёсда) олиб борилган миллий-озодлик урушларидан, совет маданияти остида яшаётган туркистонлиларнинг миллий маданиятлари, урф ва одатларини сақлаб қолиш учун олиб борган курашларидан, ислом динининг коммунизмга қарши олиб бораётган кураши таъсирларидан ва ниҳоят, туркистонлиларнинг Иккинчи жаҳон уруши пайтидаги курашларидан тушуниб олишимиз мумкин.\nБу кун Афғонистонда сиғинди бўлиб яшаётган минг-минглаган туркистонлиларнинг (ўзбек, туркман ва тожик) совет ёйилмачилигига (совет аскарлари ва ғояларининг Афғонистонга зўравонлик билан киритилиши ва у ерларда ўрнашиб қолиб кетишга интилиши назарда тутилмоқда) қарши афғон муҳожирлари билан бирга энг олдинги сафларда урушганлари ҳар бир киши билиши лозим бўлган ҳақиқатдир.\nАйни чоқда, Совет Армиясининг Афғонистонга киритилиши асносида совет сафларидаги туркистонли аскарларнинг Афғонистонга қарши жанг қилишга рози бўлмаганлари ҳам аён бўлди. Советлар шу сабабли мусулмон ва турк бўлган бу совет ватандошларини жабҳадан қайтармоққа мажбур бўлгандилар. Мана шуларнинг ҳаммасидан, коммунизм туркистонлилардан содиқ совет ватандошларни бунёдга келтириш имконига эга бўлолмаган, деган ҳақиқат келиб чиқади.\nТуркистонда мустақиллик курашининг бошланиши дунё сиёсати ва хусусан, Ўрта Шарқ сиёсатида ғарбли кучларга ва шарқдаги мусулмон ўлкаларга қимматли бир стратегик позитсия олиб берди. Туркистоннинг миллий мустақиллика қовушишини талаб қилувчи асосий иш шундан иборатки, энг олдин Туркистонда миллий шуурнинг катта куч касб этишига эришиш керак. Фақат шундан кейингина Туркистон муаммоларини ҳал етиш мавзуи билан шуғулланиш мумкин бўлади. Ғарбли кучлар ва ислом ўлкалари Туркистон миллий мустақиллигини таъмин етиш йўлида муштарак дўстлар бўлиб биргаликда курашмоқлари лозим. Мустақил Туркистон давлатининг қурилиши – Русия ва Хитойнинг бир-биридан ажралишини, Ўрта Шарқда совет таъсирининг тугатилишини, шундагина Ўрта Шарқ ўлкаларининг бехавотир яшашлари мумкинлигини англаб етмоқ керак. Фақат шундагина Туркистон Шарқда, ислом оламига ва ҳур дунёга очилади ва ҳур дунё ҳам Туркистон экономикасига боғлана олади. Фақат шундагина Туркистоннинг миллий борлиғи таъмин этилади.\nТуркистон мустақиллигини талаб этиш асло Совет Иттифоқининг ички ишларига аралашиш деб баҳоланмаслиги керак. Совет Конститутсияси шаклан бўлса-да, Совет Жумҳуриятларига хоҳлаганлари тақдирда СССРдан чиқиш ҳуқуқини берган. Байналмилал принсиплар ўрин олган декларатсияларда, масалан, Бирлашган Миллатларнинг 14-декабр 1960-йилда эълон қилинган “Мустамлакачилик ва миллатларнинг ўз тақдирини ўзи белгилаш ҳуқуқлари” номли декларатсия ва 19-декабр, 1968-йили қабул этилган “Миллатлараро пакт”, “Маданий ҳуқуқлар” билан боғлиқ декларатсияда “Туркистоннинг миллий борлиғини ҳимоя қилиш ҳуқуқи ва инсон ҳуқуқлари” рад этилмагандир. Дунё тарихида биринчи марта 1959-йилда АҚШ Конгресси қабул қилган “Асир Миллатлар Ҳафтаси” қонунида Туркистон ҳам асир миллатлар орасида саналгандир. Бу қонун мустақиллик талабларини ўртага қўйиш учун бебаҳо бир маънавий манба бўла олади. 1965-йил май ойида Саудия Арабистонининг Макка шаҳрида ўтган “Дунё мусулмонлари бирлиги” халқаро йиғилишида Туркистон билан алоқадор бўлган қарорлар қабул қилинган.


Июль ойининг энг яхши дарвозабонини аниқлаш учун овоз бериш бошланди – FC SHURTAN\nИюль ойининг энг яхши дарвозабонини аниқлаш учун овоз бериш бошланди\nОртда қолган 6 та тур давомида бир қатор дарвозабонлар ишончли ўйин намойиш этиб, ўз жамоаси жонига оро кирди. Улар ичида натижалари бошқаларга нисбатан анча яхшилари Милан Митрович, Евгений Черемисин, Элдор Суюнов ҳамда Санжар Қувватов бўлишди. Қайд этиш жоизки, Суюнов шу пайтга қадар 3 марта ойнинг энг яхшиси дея эътироф этилиш учун номзодлар қаторидан ўрин эгаллаган эди. Қувватов ва Черемисин эса бир мартадан номзодлар сафидан жой олишганди. Кўрамиз, бу гал қайси номзод кўпроқ овоз олар экан…\n« “Норин” жамоасига техник мағлубият ёзилди\nПро лига: «А» гуруҳида 19-тур учрашувлари бўлиб ўтди »


Фарғонадаги ўйинни Коваленко бошқаради\n1-2 август кунлари Pepsi Суперлигада 20-тур учрашувлари бўлиб ўтади. Мазкур тур доирасидаги “водий дербиси”, яъни “Нефтчи” – “Навбаҳор” баҳсини пойтахтлик Валентин Коваленко бошчилигидаги ҳакамлар бригадаси бошқарадиган бўлди. Коваленкога қанотларда Тошкент вилояти вакиллари Андрей Снетков ва Султонмурод Улфатов ёрдам беришади. Захира ҳаками тошкентлик Даврон Акмалов.\nЎйин назоратчиси Сайфиддин Эрматов. Учрашув комиссари этиб, Жаҳонгир Раҳматуллаев тайинланган.\n“Нефтчи” – “Навбаҳор” учрашуви 2 август куни Фарғонадаги “Истиқлол” стадионида соат 19:00да бошланади.\nБўлажак “водий дербиси”да севимли жамоамизга омад ёр бўлишини тилаймиз.\nPepsi Суперлига 19-тур доирасидаги “Навбаҳор” – “Пахтакор” (1:0) учрашувидан кейин бир кун дам олган наманганликлар бугундан 20-тур доирасидаги сафарда Фарғонанинг “Нефтчи” клубига қарши кечадиган ўйинга тайёргарликни бошлаб юборишди.\n“Лочинлар” бугун кечки пайт бир маҳал машғулот ўтказишган бўлса, эртадан машғулотлар 2 маҳалдан давом эттирилади.\nЭслатиб ўтамиз, Pepsi Суперлига 20-тури доирасидаги “Нефтчи” – “Навбаҳор” учрашуви 2 август куни Фарғонадаги “Истиқлол” ўйингоҳида соат 19:00да бошланади.\nСhampionat.asia сайти ижодкорлари талқинига кўра, 19-тур лауреатлари қаторидан бу сафар ҳам “Навбаҳор” мухлислари жой олишди. Бу ҳақда сайт ижодкорлари қуйидаги фикрларни келтиришди:\n- Бу сафар ҳам ўтган турдаги каби “Навбаҳор” мухлислари бошқалардан ажралиб туришди. Наманганда”Пахтакор”га қарши ўтган баҳсда стадионга 21450 нафар ишқибоз ташриф буюрди.”Марказий” стадионида 90 дақиқа олқишлар тўхтамади ва “Навбаҳор” мухлислари яна бир бор энг яхши деб эътироф этилди.\nБиз ушбу эътироф билан “Навбаҳор”нинг барча мухлисларини табриклаймиз ва уларга сиҳат-саломатлик тилаймиз. Севимли жамоангизни доимо қўллаб-қувватланг ҳамда ғалабаларига мададкор бўлинг, азиз “Навбаҳор” мухлислари!\nНаваф Шукрулла - тур ҳаками\nСhampionat.asia сайти ижодкорларининг 19-тур лауреатлари қаторидан ушбу тур доирасидаги марказий ўйин – “Навбаҳор” – “Пахтакор” баҳсини бошқарган баҳрайнлик рефери Наваф Шукрулла ҳам жой олди.\nБу ҳақда сайт ижодкорлари қуйидаги фикрларни билдиришган:\n-“Навбаҳор” – “Пахтакор” баҳсини бошқариб борган Наваф Шукрулла бригадаси учрашувни аъло даражада ўтказди. Шукрулла жиддий хато қилмади ва кескин, асабий ва курашларга бой ўтган тўқнашувдан бор-йўғи иккита сариқ карточка билан чиқиб кетди. Шу боисдан, Наваф Шукрулла 19-турда ишлаган ҳакамлар орасида энг яхшиси деб топилди.\nАлбатта, севимли жамоамиз - “Навбаҳор” иштирокидаги ўйинни бошқарган ҳакамнинг шундай эътирофга лойиқ кўрилиши биз учун қувонарли ҳол.\nГолбан 19-тур рамзий термасида!\nСhampionat.asia сайти ижодкорлари ўз анъаналарига мувофиқ, 19-турнинг рамзий терма жамоасини аниқлашди. Мазкур жамоа таркибидан “Навбаҳор” – “Пахтакор” учрашувида “шерлар” дарвозасини аниқ нишонга олиб, ўз жамоасига ғалаба олиб келган “лочинлар”нинг россиялик ҳимоячиси Игорь Голбан ҳам жой олди. Биз ушбу муваффақият билан Голбанни табриклаймиз ва кейинги баҳсларда ҳам севимли жамоамизнинг зафарларига муносиб ҳисса қўшишини тилаймиз.\n19-турнинг рамзий терма жамоаси қуйидагича кўринишга эга:\nРамзий терма жамоа: 3-5-2\nҲимоячилар: Шерзод Аъзамов (“Пахтакор”), Анзур Исмоилов (“Локомотив”), Игорь Голбан (“Навбаҳор”).\nЯрим ҳимоячилар: Сардор Собирхўжаев (“Бунёдкор”), Сардор Мирзаев (“Локомотив”), Санжар Шоаҳмедов (“Локомотив”), Арслонмурот Амонов (“Бухоро”), Қувондиқ Рўзиев (“Қўқон-1912”).\nҲужумчи: Ислом Исоқжонов (“Металлург”), Зоҳид Абдуллаев(“Металлург”).


Бишкекда ҳайдовчилар жамоат транспорти тарифини икки бараварга оширишни талаб қилмоқда\nШаҳар ҳокимлиги берган хабарга кўра, жамоат транспорти ҳайдовчилари йўл кира ҳақи тарифларини 20 сомгача оширишни талаб қилмоқда.\n22 январь куни Бишкек мериясида хусусий транспорт компаниялари раҳбарлари хусусий микроавтобусларда йўл кира нархларини босқичма-босқич ошириш масаласини муҳокама қилдилар.\nТашкилотнинг матбуот хизмати хабар қилганидек, ташувчилар тарифларни 19-20 сўмгача кўтаришни талаб қилишди.\nҚайд этилишича, ўз навбатида шаҳар ҳокими вазифасини бажарувчи Балбак Тулобаев собит йўналишдаги таксилар учун йўл ҳақини вақтидан қатъий назар, 15 сомгача, автобус ва троллейбуслар учун 10 сомгача оширишни таклиф қилган. Нафақахўрлар ва болалар эса 8 сом тўлайдилар.\nПойтахт транспорт тизимини ислоҳ қилиш учун шаҳар ҳокимлиги ҳузурида транспорт сиёсати бўйича кенгаш тузиш топширилди.\n18 январь куни баъзи микроавтобус ҳайдовчилари йўл ҳақини оширишни талаб қилиб, йўналишга чиқмаганлар. Тулобаев бунга жавобан автобус ҳайдовчиларини ишга чиқишга чақирди, акс ҳолда, унга кўра, пойтахт маъмурлари ушбу микроавтобусларни бошқалари билан алмаштиришга мажбур бўлишини маълум қилди.\nМикроавтобуслар учун йўл ҳақини ошириш масаласи деярли ҳар йили кўтарилади. Сўнгги марта қатнайдиган маршрут таксиларининг нархи 2012 йилда кўтарилган — 8 дан 10 сомгача. Тарифни ўрнатган ҳужжатда Бишкекда жамоат транспортини ривожлантириш концепциясини кўриб чиқишга қарор қилинди. Йиллар давомида турли шаҳар ҳокимлари бу борада турли хил таклифлар билдиришди. Аммо транспорт билан боғлиқ вазият ўзгармаганлигини кузатишимиз мумкин.


Женисбек Пиязов қилган ишни оёғи ердан узилган юлдузлар қила оладими? (Видео) » Ўзбекистон янгиликлари – Zamin.uz\nҲаёт мураккаб. У пасту баландликлардан иборат. Ҳамманинг орзуси, интилишлари, мақсадлари турлича. Одамлардан орзуингиз нима, деб сўрасангиз, кўпчилик уни моддийликка айлантириши, табиий. Бироқ Тошкент вилояти Чирчиқ шаҳрида истиқомат қилиб келаётган Моҳирахон Қаршибоеванинг орзуси бошқаларникидан фарқ қиларди.\nМоҳирахон аравачада ҳаракатланади. Мустақил равишда юришга имконияти чекланган. У “Ўзбекистон 24” телеканали орқали чиқишида Ўзбекистонда хизмат кўрсатган артист Женисбек Пиязовнинг мухлисилиги, у билан учрашиш орзуси эканини айтганди. Журналист Мавжуда Мирзаева томонидан тайёрланган лавҳа Женисбек Пиязовни бефарқ қолдирмади. Хонанда Моҳирахон Қаршибоеванинг туғилган кунига тўсатдан кириб бориб, унинг орзуси ушалишига сабаб бўлди.\nЛавҳадан аён, хонанда концерт олдида тургани, вақти тиғизлигига қарамасдан мухлисини кўргани борди, у билан орзулари ҳақида суҳбатлашишга, кўнглини кўтаришга вақт топди. Санъаткорнинг мухлис олдидаги бурчи шу бўлса керак, балки. Хўш, яна қайси санъаткорлар йўл босиб, мухлисини кўргани боради, у билан дилдан суҳбат қуради?\nБу лавҳани оёғи ердан узилган “юлдуз”лар кўрса, мақсадга мувофиқ бўларди.\nЯнгиликлар » Маданият » Женисбек Пиязов қилган ишни оёғи ердан узилган юлдузлар қила оладими? (Видео)\n13:07 «Пул йўқ, имтиёз ҳам йўқ». Женисбек Пиязов Ўзбекистон маданият вазирига Қорақалпоғистон хонандаларининг муаммоси ҳақида гапирди


Жорий йилнинг олти ойида қанча юртдошимиз ватанга қайтди?\nЖорий йилнинг ўтган даврида 110,1 мингдан ортиқ доимий янги иш ўринларини ташкил этилган.\nЖорий йилнинг ўтган даврида 110,1 мингдан ортиқ доимий янги иш ўринларини ташкил этилган. Жумладан, пандемия сабабли хорижга ишлаш учун кета олмаган 76,2 минг фуқаронинг бандлигини таъминлаш чоралари кўрилди.\nБу ҳақида Бандлик ва меҳнат муносабатлари вазирлиги бошқарма бошлиғи Темур Маҳмудов маълум қилди.\n– Ўтган даврда 68,7 минг фуқаро жамоат ишларига жалб этилиб, уларнинг иш ҳақи учун 21,8 миллиард сўм Жамоат ишлари жамғармаси ҳисобидан молиялаштириб берилди, – дейди Т.Маҳмудов. – Бандликка кўмаклашиш жамғармасидан субсидиялар ажратиш орқали 6,5 минг, шундан 3,9 минг фуқаро шахсий томорқаларида ва 2,6 минг фуқаро кооперативларга аъзо сифатида бириктирилиб, бандлиги таъминланди.\nШунингдек, Тошкент шаҳри ва Тошкент вилояти ҳудудидаги қурилиш ташкилотларига юртимизнинг бошқа ҳудудларидан қурилиш соҳасида ишлаш истагида бўлган, айниқса, хорижга ишлаш учун кета олмаган 4,5 минг шахс Тошкент шаҳридаги қурилиш объектларига ишга жойлаштирилди.\nҚайд этиш керакки, 2020 йилнинг олти ойида 219 минг 657 нафар фуқаро меҳнат миграциясидан қайтиб келди. Жумладан, 122 минг 805 нафари Россиядан, 63 минг 636 нафари Қозоғистон, 7144 нафар Туркия, 3376 нафар Жанубий Кореядан келди. Ҳозирда хориждан қайтганларнинг 201,4 минг нафари ўрганилди ва уларнинг 100,6 минг нафарининг бандлиги таъминланди.\nМаълумотларга кўра қайтган фуқароларнинг 49,6 фоизи чет давлатларда қурилиш йўналишида, 11,4 фоизи саноат корхоналарида, 10,1 фоизи қишлоқ хўжалиги ишларида, 13,1 фоизи савдо, 15,9 фоизи бошқа йўналишларда ишлаган. Бу эса уларни ўз яшаш манзилларида ишга жойлаштириш жараёнида тегишли йўналишларни белгилаб олиш учун муҳим фактор ҳисобланади.\nЭнг муҳими, Россияда оғир вазиятда ва ишсиз қолган меҳнат мигрантларини қўллаб-қувватлаш учун “birgamiz.com” ва anketa.migration.uz веб сайтлари, CALLмарказ ва телеграмканали жорий этилиб, 20,2 мингдан ортиқ фуқарога ишга жойлаштириш чоралари кщрилди. Шунингдек, ҳуқуқий хизмат ва моддий ёрдам кўрсатилди.


Ўзбекистонлик ёш мутахассислар антиқа универсал тиркама...\n15.11.2018 16:55 0 249\n«Ўзагротехсаноатхолдинг» АЖ тизимидаги Ўзбекистон-Корея қишлоқ хўжалиги техникалари конструктор-технологик маркази ёш мутахассислари томонидан универсал трактор тиркамаси ишлаб чиқилди. Бу ҳақда «Xabar.uz»га компания матбуот хизмати хабар берди.\nУшбу трактор тиркамасининг афзаллиги — бу тиркамага нафақат қишлоқ хўжалиги маҳсулотларини ортиш, балки ундан мавсум давомида фермер хўжаликларининг ишчи ходимларини ташиш, ундан махсус штаб сифатида, дала шароитида яшаш учун кўчма уй сифатида ҳам фойдаланиш мумкин. Маълум қилинишича, лойиҳа «Ўзагротехсаноатхолдинг» компанияси раиси М.Каримовнинг ғояси асосида ишлаб чиқилган.\nТиркама 24 кишини ташиш имконига эга, юк кўтарувчанлиги 4 тонна, барча ғидиракларига тормоз тизими ўрнатилган. Тўхтаб туриш тормози, электр ёритиш жиҳозлари билан тўлиқ жиҳозланган. Одам ташиш вақтида уларнинг хавфсизлини таъминлаш учун тиркаманинг дастлаб 3D-варианти лойиҳаланиб, у тўлиқ текшириб кўрилган.\nУниверсал трактор тиркамасини лойиҳалашда марказ бош директори Ш.Аҳмедов, етакчи мутахассислар К.Бегматов, М.Ботиров, А.Муслимов, М.Жуманиёзов ва ТГТУ магистрати А.Акбаралиевлар фаол иштирок этишди.\nЛойиҳани амалга оширишда «Тошкент қишлоқ хўжалиги техникаси заводи» АЖ бош муҳандиси В.Козинский ва завод цехлари мутахассислари яқиндан кўмаклашишди.\nБугунги кунда мазкур тиркамани давлат синовлардан ўтказиш ишлари олиб борилмоқда.\n«Ўзагротехсаноатхолдинг» универсал тиркама\nПрезидент маслаҳатчиси ўринбосари бошқа лавозимга тасдиқланди


2 sahifasi – Тиббий радиология кафедраси\n“Гиехвандликка карши кураш”\n06/10/2019 07/03/2020 Dr M\n06.10.2019 куни Тиббий радиология кафедрасининг 2 курс магистратура талабалари билан талабалар 3-турар жойида тадбир ўтказилди. Хаетда хар кимнинг уз максади бор. Кимдир олий укув юртида укиб, илмли, етук мутахассис булишни истайди, яна кимдир касб-хунар эгаллашни. Кинингдир орзуси сунгги русумдаги машина Read More …\n27 сентябрь- Халқаро Туризм куни\n28/09/2019 07/03/2020 Dr M\n1970 йил 27 сентябрь куни Испаниянинг Торремолино шаҳрида Бутун жаҳон туризм ташкилотининг Устави қабул қилиниб, унинг Бош ассамблеяси томонидан мазкур санани Халқаро Туризм куни сифатида нишонлаш белгиланди. Мақсад — туризмни тарғибот қилиш, унинг жаҳон ҳамжамияти иқтисодиётига қўшаётган ҳиссасини оммавий ахборот Read More …\n13/09/2019 07/03/2020 Dr M\n13.09.19 й. куни кафедра йиғилиши бўлиб ўтди. Эзгу мақсад йўлида халқимизнинг донишманд – фузолалари, мутафаккирлари ўз диний-ахлоқий таълимотларини яратди. Бежизга халқимизнинг энг қадимги диний – ахлоқий таълимоти бўлмиш зардуштийлик, унинг Авесто муқаддас китобида “эзгу фикр”, “эзгу сўз” ва “эзгу амал”, Read More …\n04/09/2019 07/03/2020 Dr M\n2019 йил 4 сентябрь куни кафедрамизда Мустақиллик куни ташкил қилинди. Энг улуғ, энг азиз байрамимиз – Ўзбекистон мустақиллигининг йигирма саккиз йиллиги байрами қалбларимизга шукуҳ бахш этмоқда. Ўзбекистон Республикаси Президенти Шавкат Миромонович Мирзиёевнинг 2019 йил 8 июлда имзолаган “Ўзбекистон Республикаси давлат Read More …\n10.06.19 й. куни Ўзбекистон Республикаси Президентининг 5 та устувор ташаббусининг тўртинчи ташаббуси хисобланмиш, ўқувчи-талабалар маънавиятини юксалтириш, улар ўртасида китобхонликни кенг тарғиб қилиш масалаларига биноан доцент Исмаилова М.Х.бошчилигида “Мен севган роман” номи билан америкалик ёзувчи Маргарет Митчелнинг “Шамолларда колган хисларим” китоби Read More …\n10.05.2019 й. Тиббий радиология кафедраси магистратура йўналиши талабалари ва йўналиш мураббийи ва магистр талабаларининг ЎзР ССВ Республика ихтисослашган эндокринология илмий амалий тиббиёт марказига ташриф буюришди. 2019 йил 10 май куни ТТА Тиббий радиология кафедраси 1 ва 3 курс магистр талабалари Read More …


Соғлиқни сақлаш вазирига яна бир ўринбосар тайинланди - UzNews.uz\nБиринчи ўринбосар бир вақтнинг ўзида Тошкент шаҳар соғлиқни сақлаш бош бошқармаси бошлиғи ҳам ҳисобланади.\nПрезидентнинг тегишли қарори билан Академик Ё.Х.Тўрақулов номидаги Республика ихтисослаштирилган эндокринология илмий-амалий тиббиёт маркази директори вазифасида ишлаб келган Алимов Анвар Валиевич Cоғлиқни сақлаш вазирининг ўринбосари – Тошкент шаҳар соғлиқни сақлаш бош бошқармаси бошлиғи этиб тайинланди. Бу ҳақда вазирлик ахборот хизмати хабар берди.\nТиббиёт фанлари доктори, профессор Анвар Алимов Тошкент педиатрия институти ректори, Ўзбекистон Республикаси соғлиқни сақлаш вазирининг биринчи ўринбосари, Ўзбекистон Республикаси соғлиқни сақлаш вазири сингари масъул лавозимларда ишлаган.\n2020 йилда "Ўзбекистон Республикасида хизмат кўрсатган соғлиқни сақлаш ходими" фахрий унвони билан тақдирланган.\nЭслатиб ўтамиз, президентнинг тегишли фармони билан Хаджибаев Абдуҳаким Мўминович соғлиқни сақлаш вазири этиб тасдиқланганди.\nБунинг ортидан президентнинг ёшлар, фан, таълим, соғлиқни сақлаш, маданият ва спорт масалалари бўйича маслаҳатчиси ўринбосари вазифасида ишлаб келган Иноятов Амрилло Шодиевич Соғлиқни сақлаш вазирининг биринчи ўринбосари этиб тайинланди.


Бу йилдан бошлаб Қозоғистонда докторантлар диссертация ишларини ёзмасдан ҳимоя қилишлари мумкин\n5 Апрель 13:26\nNUR-SULTAN. Kazinform – Бу йилдан бошлаб докторантлар диссертация ишларини ёзмасдан ҳимоя қилишлари мумкин. Бу ҳақда ҚР Таълим ва фан вазири Асхат Аймағамбетов ўзининг Facebook саҳифасида ёзди, деб хабар беради Kazinform мухбири.\n«Докторантлар ўз тадқиқотлари давомида нашр этиши шарт бўлган илмий мақолалар сони 7 тадан 4 тагача қисқартирилганини биласизлар. Ва агар бир ёки иккита илмий мақола рейтинги жўда юқори журналларда нашр этилса, улар докторлик диссертациясини ҳимоя қилишлари мумкин. Ушбу ўзгариш ўтган йили миқдорга эмас, сифатга эътиборни қаратган эди. Бу йилдан бошлаб баъзи докторантлар диссертация ишларини ёзмасдан туриб диссертацияларини ҳимоя қилишлари мумкин», - деди вазир.\nАсхат Аймағамбетовнинг сўзларига кўра, ушбу докторант учун обрўли нашрда кенг қамровли шарҳ ва Q1-Q2 WоS регистридаги журналларда камида иккита илмий мақолани муаллиф ва мухбир сифатида чоп этилиши керак.\n«Бу тадқиқот натижалари ва сифатига путур етказмасдан тадқиқотларни ўтказиш имкониятларини сезиларли даражада кенгайтиради. Ушбу амалиёт узоқ вақтдан бери кўплаб хорижий университетларда қўлланилган. Бироқ, бу муқобил усул сифатида ишлатилади. Докторант олдинги каби анъанавий равишда диссертация ёзишлари ва илмий ишларини ҳимоя қилишлари мумкин», - деди у.\nҚозоғистон магистрантлари ва докторантлари Францияда бепул ўқишлари мумкин